title: Kuolynstallaasje by brêge moat problemen Ofslútdyk foarkomme

maintext:
Rykswettersteat begjint takom moanne mei de oanlis fan in automatyske kuolynstallaasje by de brêge yn de Ofslútdyk, by Koarnwertersân. Dy ynstallaasje moat problemen yn de simmer foarkomme.
De brêge by Koarnwertersân hat simmerdeis gauris lêst fan steuringen, troch grutte temperatuersferkillen. Ofrûne simmer waard de brêge dan wiethâlden. Dat moat fan 't simmer automatysk gebeure. Rykswettersteat nimt noch mear maatregels om problemen safolle mooglik foar te kommen. Sa wurdt de brêge ynkoarten opnij útbalansearre. De brêge stiet op de nominaasje om yn 2023 renovearre te wurden. Earder kin net, omdat Rykswettersteat ek noch in soad oare ferâldere brêgen opknappe moat.
Steuring
De steuring dy't tiisdei ûntstie is noch hieltyd net ferholpen. Rykswettersteat wit noch net wat de oarsaak is en dan is it dreech om it probleem op te lossen. It fermoeden is dat de steuring no ek wer ûntstien is troch grutte temperatuersferskillen, seit wurdfierder Casper Voorberg.
Fertraging
Ferkear oer de Ofslútdyk moat dêrom ek freed noch rekken hâlde mei fertraging. It ferkear rjochting Noard-Hollân wurdt oer de oare brêge laat.


title: Omrop TIP: Gjin plak foar pake en beppe

maintext:
Ternaard; in doarpke yn de krimpregio fan it noardeasten fan Fryslân. Al giet de krimp der yn it doarp net sa tradisjoneel oan ta as in oare doarpen.
Jongerein dy't fuort lûkt nei de stêd is net de oarsaak fan de krimp yn Ternaard, mar it twongen fertrek fan heechbejierre ynwenners is dat wol. It giet yn it doarp om âlderen dy't net langer yn it Ternaardster fersoargingshûs Spiker ferbliuwe kinne.
In pear jier ferlyn moast in part fan de bewenners al ferhύzje, om't in ôfdieling net mear foldie oan de easken dy't steld wurde foar de brânfeiligens. Eigener Kwadrantgroep wol fersoargingshûs Spiker oan de ein fan it jier leech hawwe en slope.
Troch it Ryksbelied is de lokaasje yn Ternaard net mear rendabel. Doarpsbewenners wolle de âldereinsoarch yn it doarp behâlde en hawwe harren hope fêstige op ûndernimster Simmy de Vries. Sy wurket in nij konsept ύt om it fersoargingshûs behâlde te kinnen.
De Fryslân DOK dokumintêre 'Gjin plak foar pake en beppe' is op snein 18 febrewaris om 17.00 oere en dêrnei fan 18.00 oere ôf alle oeren by Omrop Fryslân op telefyzje te sjen.

fasttext_language: fy


title: Tsjûgen rêde autobestjoerder út iiskâld wetter nei ûngelok

maintext: Tsjûgen fan in ûngelok op de A7 by Terwispel moasten moandeitemoarn yn aksje komme om in slachtoffer út de auto rêden. De bestjoerder krige ûnder it riden in klapbân en bedarre mei syn auto op de kop yn de feart njonken de sneldyk. It slachtoffer koe net sels op de kant komme, en moast troch omstanners út it iiskâlde beferzen wetter helle wurde. De auto lei dêrby hast folslein ûnder wetter. Nei't omstanners de man út de auto helle hiene, is hy troch meiwurkers fan de ambulânse nei it sikehûs brocht.


title: Gynekologen en ferloskundigen foar medysk tuchtkolleezje

maintext:
Trije gynekologen en in ferloskundige fan it Antoniussikehûs yn Snits seagen ferline jier maart in komplikaasje oer de holle by in frou dy't yn ferwachting wie. Dat seit in stel út Fryslân. Harren krekt berne dochter ferstoar dêrtroch. Foar it ferwyt stiene de medysk spesjalisten tiisdei yn Grins foar it Regionaal Tuchtcollege voor de Gezondheidszorg.
Doe't de frou 25 wiken yn ferwachting wie, rekke se yn it sikehûs omdat der wat mis wie mei de plasinta. Op 15 maart ferline jier waard se opnaam yn it sikehûs omdat se in soad bloed ferlear. De frou joech oan dat se in keizersneed woe. Dy waard trije dagen letter halje trawalje dochs noch útfierd. De baby wie ferstoarn. It stel seit dat it sikehûs te min ûndersyk dien hat. De tuchtrjochter docht yn april útspraak.


title: Ferlies foar Cambuur nei spektakelstik yn Sittard

maintext:
SC Cambuur hat freed gjin punten meinimme kind út Sittard. Yn in spektakulêre wedstriid wie Fortuna Sittard mei 3-2 te sterk. De Ljouwerters stienen al binnen tsien minuten mei 0-2 foar, mar noch gjin tsien minuten letter stie it alwer gelyk. Yn de twadde helte skoarde allinnich Fortuna noch. Lisandro Semedo skoarde trije kear foar de thúsploech.
Op roazen
De Ljouwerters liken nei tsien minuten op roazen te sitten. Matthew Steenvoorden skeat yn de fiifde minút de 0-1 efter Fortuna-keeper Aykut Özer nei in knappe foarset fan Daan Boerlage. Fjouwer minuten letter joech Alvin Daniels in strakke foarset en ferdûbele Ricardo Kip de skoare.
Al gau wer lyk
Lisandro Semedo brocht Fortuna Sittard lykwols al gau werom ta 1-2. Hy koe frij sjitte en passearre Erik Cummins. Wer in pear minuten letter krige Fortuna in ideale kâns op de lykmakker. Skiedsrjochter Rob Dieperink seach hands fan Sai van Wermeskerken en wiisde nei de stip. Semedo makke syn twadde goal fan alve meter ôf.
It spektakel wie noch net dien, sa krigen beide teams noch kânsen foar it skoft. Skoard waard lykwols net mear yn de earste helte.
Twadde helte
En ek yn de twadde helte bleaunen de kânsen kommen foar de twa ploegen. Martijn Barto koe in foarset fan Daniels net promovearje ta goal en oan de oare kant koe Cummins in skot fan Semedo noch krekt fan de line helje.
Noch in penalty
Fortuna waard wat sterker. Cambuur hold it lang fol, mar tweintich minuten foar tiid krige de thúsploech op 'e nij in penalty. No wie it Daniel Crowley dy't hands makke. Semedo skeat wer raak.
De grutste kâns yn de slotfaze wie foar Issa Kallon. Flak foar de goal skeat er lykwols heech oer. De bal foel dêrnei noch wol in kear efter Özer yn de goal, mar dat krige net de goedkarring fan Dieperink. Steenvoorden makke in oertreding.
Fortuna Sittard - SC Cambuur 3-2 (2-2) 5. Matthew Steenvoorden 0-1, 9. Ricardo Kip 1-1, 11. Lisandro Semedo 2-1, 18. Lisandro Semedo 2-2 (strafskop), 71. Lisandro Semedo 3-2 (strafskop)
Opstelling Cambuur: Erik Cummins; Jordy van Deelen, Matthew Steenvoorden, Robbert Schilder, Sai van Wermeskerken (80/Kevin van Kippersluis); Ricardo Kip, Daniel Crowley, Daan Boerlage; Alvin Daniels (73/Issa Kallon), Martijn Barto, Justin Mathieu (59/Xander Houtkoop)


title: Underhâld en beammekap by de Grutte Wielen

maintext:
It Fryske Gea fiert grut ûnderhâld út by de Grutte Wielen. Om ferskillende bisten wat mear de romte te jaan, gean in soad beammen yn de omjouwing tsjin de flakte. Fûgels lykas guozzen, einen en skriezen kinne eins net sûnder it grutte, flakke en wetterrike gebiet.
Dêrneist is it foar beskerme bisten, lykas it bûnte reidhintsje en de wrotmûs essinsjeel om yn in iepen gebied te libjen. De wurksumheden binne no in wike oan 'e gong en sille oer twa dagen klear wêze. Dan begjint nammentlik it briedseizoen foar de fûgels.


title: Twa Harleys geane ferlern by brân Surhústerfean

maintext:
Twa Harley Davidson motoaren binne moandei by in brân yn Surhústerfean ferlern gien. De brân wie yn in garaazje oan De Dellen. De eigener wie yn de hûs dwaande doe't foarbygongers him op de brân wiisden. De brânwacht wie gau op it plak oankaam en koe foarkomme dat de garaazje ek ôfbaarnde. Ien motor is folslein fernield, de twadde motor is flink beskeadige.
De twa motoaren stienen oan de oplader, mooglik wie dit de oarsaak fan de brân.


description: Bartele en Rianne Holtrop fan biologysk melkfeebedriuw Boer Bart út Rotstergaast binne nét agrarysk ûndernimmer fan it jier wurden. Dy titel gie nei Peter

title: Boer Bart grypt neist titel agrarysk ûndernimmer fan it jier


title: FNP: Tinkstien út 1740 moat op nije brêge Jirnsum

maintext:
De fraksje fan de FNP yn Ljouwert wol dat in stien út 1740 fan de brêge Jirnsumersyl werom set wurdt op de brêge dy't no by Jirnsum leit. Der binne al langer plannen om de stien opnij yn te mitseljen, mar dat is oant no ta noch net dien. Yn fragen oan it kolleezje stelt de FNP dat it skande is dat sa'n wichtich histoarysk monumint net wer in plak krijt.
Yn juny is fanwege it 100-jierrich bestean fan Pleatslik Belang Jirnsum en Kulturele Haadstêd in konsert op it rivierke de Boarn. It soe moai wêze as de stien dan ûntbleate wurdt, fynt de FNP.


title: Enkête oer keapsneinen Smellingerlân: tachtich persint foar

maintext:
Fan de 1.894 minsken dy't de enkête oer keapsneinen yn Smellingerlân ynfold hawwe, is mear as tachtich persint foar in keapsnein yn de gemeente. It ûndersyk waard dien troch de Leeuwarder Courant, yn gearwurking mei ûndersyksburo Enigma Research. Sy hienen oan 5.882 minsken frege om de enkête yn te foljen. Ien tredde hat dat úteinlik ek dien.
De keapsnein libbet al in oantal jierren yn de gemeente. Foaral mei de feestdagen kaam der fanút ynwenners faker de fraach oft de winkels op snein iepen koene. Alle kearen dat de koälysje fan de gemeente deroer prate, kamen de partijen der net út.
De resultaten fan it ûndersyk waarden freedtemiddei bekend makke yn De Lawei yn Drachten. Dêrnei giene de listlûkers fan alle partijen noch mei elkoar yn debat. Tusken PvdA en de ChristenUnie, twa fan de koälysjepartijen, waard it noch hurd tsjin hurd. Yn febrewaris fertelde listlûker Pieter van der Zwan yn It Polytburo dat de keapsnein gjin brekpunt wie foar de ChristenUnie. Roel Haverkort, listlûker fan de PvdA, wie dêr net oer te sprekken. Neffens him is de keapsnein der no noch net, om't de ChristenUnie doe net tajaan woe.


title: File troch wurk oan A32 by Wolvegea hie net moatten

maintext: It wurk oan de A32 woansdeitemoarn by Wolvegea hie gjin file opsmite mocht. Dat seit in wurdfierder fan Rykswettersteat. De organisaasje hat foarôf besjoen hoe drok it yn 'e spits op it stik dyk is en nei oanlieding dêrfan bepaald dat der wurke wurde koe. Der ûntstie lykwols wol in file fan sa'n fjouwer kilometer. It wurk duorret noch oant tongersdeitejûn healwei tsienen. It is net dúdlik oft der tongersdeitemoarn wer yn de spits wurke wurdt.


title: Keninklik pear stipet fossylfrije Elfwegentocht mei portret

maintext:
Op it provinsjehûs yn Ljouwert hat it folsleine kolleezje fan Deputearre Steaten tiisdeitemoarn in bysûnder portret oerlange krigen as promoasje foar de Elfwegentocht fan 1 oant en mei 14 july. Yn dy twa wiken is it de bedoeling dat hiel Fryslân fossylfrij reizget. Op it portret steane kening Willem-Alexander en keninginne Máxima mei in boerd mei de tekst 'Ik doch mei'.
De foto is makke by de offisjele iepening fan Ljouwert-Fryslân 2018. Oan de Elfwegentocht dogge al 50.000 studinten en 100 Fryske bedriuwen en gemeenten mei en de organisaasje tinkt dat de stipe noch tanimme sil.
Wêr't de foto komt te hingjen, is noch net dúdlik, mar deputearre Michiel Schrier nimt him wol mei nei de kommende steategearkomste.


title: Hoe komst yn Akkrum sûnder de A7 te pakken?

maintext:
It moaie Akkrum wol dat Sinteklaas syn lanlik feestje by harren yn it doarp hâldt. Dat it boatsje dêr oankomme kin is gjin probleem, mar wat no asto sels ek nei de yntocht wolst? Hoe komsto yn Akkrum sûnder oer de A7 te gean? Wy hawwe ferskate opsjes op in rychje set:
Troch de provinsje!
Reistiid: 3 oerkes
Yn Fryslân binne in soad moaie doarpkes en faak sjochst dy net wannear'tst oer de grutte wei giest. Dus wy geane der by De Lemmer ôf, ride troch Súdwest-Fryslân en pakke wat moaie doarpkes mei, lykas Balk, Koudum, Workum, Aldegea en Heech. Op dizze manier krijst noch wat fan Fryslân mei en kinst gewoan de auto pakke.
Te foet!
Reistiid: 22 oerkes
Wat is der no geselliger as in kuiertocht? No't de Slachtemaraton net trochgiet (linkje), kinst dochs noch in moaie tocht meitsje. Boppedat is it ek noch sa datst op in pontsje moatst, dus wa wit... komst Sinteklaas ek noch tsjin!
Op de redens (of te swimmen)
Reistiid: Leit oan de waarfoarsizzings
Wannear't it waar in kear meisit of wannear't it gewoan ris 'oangiet', kinne wy de redens pakke! No is novimber wol hiel betiid foar iis, mar wa wit komt it Russyske bearke wat earder as maart. Dan wol ik de koarte broek oandwaan en net myn termo-onesie. Pak gewoan de kuierrûte, mar slach dan de fearboat oer en pak de redens of swim wannear't der gjin iis leit.
Der binne ek noch oare alternativen, lykas in wykje fakânsje fiere yn Fryslân of de yntocht op telefyzje sjen.


title: Steiger fan 160 meter wurdt iepene yn Willemshaven

maintext:
Yn Harns wurdt tongersdei de multyfunksjonele steiger yn de Willemshaven iepene. Mei dizze driuwende steiger kin Harns tenei skippen fan 160 meter lang in plak jaan. Om't de steiger mei it wetterpeil mei giet, kinne skippen goed oanlizze en passazjiers maklik op- en ôfstappe. De steiger is benammen bedoeld foar see- en riviercruiseskippen, mar ek de histoaryske sylskippen fan de brune float kinne der oanlizze. Dêrneist sil sinnepont Jonge Seun har gasten fan de steiger ôf ferfiere.
Neffens wethâlder Maria Le Roy moat de steiger in ympuls jaan oan it toerisme yn de havenstêd. De oanlis fan de steiger koste trije miljoen euro en is betelle troch de gemeente en de provinsje. Harns wol mei de steiger úteinlik 40 cruiseskippen it jier binnen helje. Yn juny komme fjouwer grutte cruiseskippen nei Harns.


title: Plysje set grutter gebiet ôf nei fynst lichem yn Harns

maintext:
De plysje hat yn Harns, op it plak dêr't moandei om it middeisoere hinne in lichem yn it wetter fûn is, in grutter gebiet ôfset. Op de wâl binne spoaren oantroffen, dy't de plysje feilich stelle wol, yn ferbân mei it ûndersyk. In plysjewurdfierder kin net sizze om watfoar spoaren oft it giet. Ek oer de deadsoarsaak is noch neat te sizzen.
Dûkers fan de plysje ha it lichem út it wetter helle. De identiteit is noch net fêststeld, seit de plysje. It is noch net dúdlik oft it giet om in man of in frou. Yn it mortuarium sil de plysje fierder ûndersyk dwaan. Dat kin wol oeren duorje, neffens de plysje.


title: Hieltyd mear oldtimers, âldste yn Fryslân is fan 1902

maintext:
Der ride hieltyd mear oldtimers om yn Fryslân. Wienen it 5518 yn 2014, begjin 2018 waarden der 7087 teld. In groei fan 28 prosint, sa blykt út sifers fan it Sintraal Buro foar de Statistyk. En dat past goed yn de lanlike trend fan in kwart mear. Auto's dy't âlder binne as 40 jier meie in oldtimer neamd wurde. Op Skylge, It Amelân en yn Kollumerlân komme yn ferhâlding sjoen de measte oldtimers foar.
Lanlik binne de measte oldtimers fan it merk Folkswein, benammen kevers en transporters binne populêr. Dêrnei komme de Mercedes en de Citroën, en dan foaral de 'Lilke Einen'. De âldst bekende oldtimer yn Fryslân is fan it boujier 1902.


title: Trije nije wynparken yn Noardsee, ien boppe Skiermûntseach

maintext:
Yn de Noardsee boppe Skiermûntseach komt in grut wynmûnepark. It kabinet hat trije gebieten yn de Noardsee oanwiisd, dêr't nije wynparken komme moatte. Dat skriuwt de NOS. Neist Skiermûntseach komme der parken by Petten en IJmuiden. De parken moatte sân gigawatt oan stroom opleverje en komme boppe-op de fiif parken dy't al ynpland binne. De oanlis fan de parken kostet tusken de 15 en 20 miljard euro. De wynparken binne nedich om ôfspraken oer wynenerzjy yn it regearakkoart helje te kinnen.
Yn 2030 moat 40 prosint fan ús elektrisiteitsferbrûk fan wynmûnen yn de Noardsee komme. De parken moatte yn 2024 oanlein wêze en smite tsientûzenen banen op. Bedriuwen kinne har fan 2021 ôf oanmelde foar de oanlis fan de parken. It Ryk brûkt de tuskenlizzende tiid foar oerlis mei belanghawwenden, lykas gemeenten en fiskers. It nije wynmûnepark boppe Skiermûntseach komt neist it park Gemini dat ferline jier yn gebrûk naam is.


title: Dûbelslach foar Noppert op Europeeske kwalifikaasje

maintext:
Darter Danny Noppert fan De Jouwer hat him tongersdeitejûn pleatst foar de earste twa Europeeske toernoaien fan de PDC. Yn Leverkusen (Dútslân) kaam de 27-jierrige Noppert sûnder problemen troch beide kwalifikaasjetoernoaien, wêrmei't er sawol dit wykein yn Leverkusen as takom wykein yn München yn it haadtoernoai sit.
De Jouster darter wûn ûnder mear fan Sven Groen, Dimitri van den Bergh en Jimmy Hendriks om him te pleatsen foar de poadiumfaze fan it toernoai. Freedtejûn spilet Noppert yn de fjirde partij tsjin lânsman Jeffrey de Zwaan op it haadpoadium.
European Tour
De European Tour fan de PDC is in jierlikse rige fan toernoaien dy't op it Europeeske fêstelân spile wurde. It binne gjin offisjele telefyzjetoernoaien, mar se wurde wol foar de kamera's en mei inkelde tûzenen taskôgers spile. Danny Noppert makket dit wykein syn debút op sa'n European Tour.
Oare Friezen net
Michael Plooy fan Damwâld en Mats Gies fan Holwert slaggen der net yn har te pleatsen foar it haadtoernoai. Plooy ferlear de beslissingswedstriid mar krekt fan Michael Rasztovits út Eastenryk. Gies gie ien ronde dêrfoar yn in lêste leg ûnderút tsjin Dirk van Duijvenbode.


title: Theo Faber fan AmelandEén: 'Eigenlijk is iedereen lid'

maintext:
By ferkiezingen foar de gemeenteried ôfrûne woansdei wie de nije partij AmelandEén in grutte ferrassing. Se waarden fierwei de grutste partij mei fiif sitten. In dúdlik teken fan de kiezers op It Amelân: it moat oars.
AmelandEén is in saneamde 'multispeed' partij. Dat betsjut in partij mei en sûnder leden. De leden binne de minsken mei in rol yn de partij, de net-leden binne alle Amelanners. "Wie een politieke inbreng wil leveren die kan dat doen op de openbare partijvergadering, dus eigenlijk is iedereen lid", seit listlûker en inisjatyfnimmer fan de partij, Theo Faber.
It sit yn it bloed
Theo Faber is gjin ûnbekende yn de eilanner polityk. Earder makke hy al twa ferkiezings mei doe't hy yn 'e ried siet foar it CDA. Hy hat CDA-genen, pake Faber siet mear as 40 jier yn it bestjoer fan dy partij, dus wie dy kar logysk. "Nee, zij vroegen mij toen, en het was een mogelijkheid om te onderzoeken of het wat voor mij was". En it die bliken dat it sa wie: hy fielt him yn de polityk as in fisk yn it wetter. Mar hy wol ek fernije en dat slagget net. As er sjocht dat nei de ferkiezings yn 2014 dat wer net slagget, stapt er teloarsteld út de CDA en út de polityk.
Nije mooglikheden
Oardel jier lyn begjint it politike bloed dochs wer te borreljen: Nije ferkiezings, nije mooglikheden. Faber fernimt dat der mear Amelanners binne dy't fernije wolle en set mei in wurkgroep fan acht minsken útein, alle fjouwer doarpen binne deryn mei twa persoanen fertsjinwurdige. Yn augustus wurdt hûs oan hûs in krantsje besoarge mei dêryn 18 stânpunten en seis haadtema's dêr't de partij de kommende 20 jier mei dwaande wol. It fertrouwen yn de nije partij groeit en Faber seit nei fjouwer jier syn baan as parkmanager op in grutte camping op.
Dat se de grutste wurde soene, dat fielde hy wol oankommen, mar fiif fan de âlve sitten wie fier boppe de ferwachting. "It initiatief ligt nu bij ons, dat is duidelijk. Er wordt wat van ons verwacht".
In wiidweidich petear mei Theo Faber snein yn Buro de Vries.


title: Rekreaasjewente soarget foar pineholle op Flylân

maintext:
De gemeente Flylân hat mooglik in grut probleem mei in rekreaasjewente. De famylje Gallas krige in fergunning om in bedriuwswenning op it mjitstasjon fan Rykswettersteat om te bouwen ta rekreaasjewenning.
De famylje krige de fergunning om't de gemeente in oplossing socht foar in oar probleem. De Gallas-broers en har foarâlden hiene al sûnt 1905 de Robbenhoeve, mar moasten fan dizze rekreaasjewente ôf doe't der in bedriuweterrein omhinne boud waard.
Buorlju
Der wurdt al sûnt de jierren 90 praat oer in oplossing, en yn 2015 like dy der lang om let te kommen doe't it mjitstasjon beskikber kaam. Mar de buorlju fan it mjitstasjon binne it der net mei iens. Sy binne benaud dat der grutte groepen toeristen it gebou brûke sille. Buorfrou Anja de Groot: "Als in het dorp een gewone woning tot recreatiewoning zou worden verbouwd, staat het hele dorp op zijn kop staan. Maar omdat wij in uithoek wonen, kan het blijkbaar wel."
Fuotbalteam
De Ried fan Steat bûcht him no oer de kwestje, en neffens de rjochter is de omjouwingsfergunning dy't útjûn is troch de gemeente net dúdlik. Sa frege de rjochter oft der ek in fuotbalteam bliuwe koe. Neffens de bruorren is dêr net genôch romte foar. "Er zijn slechts drie slaapkamers met zes bedden. Wij zitten er alleen met onze gezinnen, familie en vrienden. Als u een goede vriend van ons wordt zou u er wel kunnen recreëren. Maar geen voetbalteam."
De Ried fan Steat docht oer inkele wiken útspraak. Mocht de rekreaasjefergunning ferneatige wurde, dan hat de gemeente Flylân mooglik in grut probleem, want dan moat der in nije beskikbare rekreaasjewenning fûn wurde. En dy binne dreech te finen op Flylân.


description: De nije brêge fan Dronryp wurdt oandreaun troch sinne-enerzjy. De provinsje en bouwer Oosterhof Holman wolle sa de brêge folslein enerzjyneutraal meitsje.

title: Sinne-enerzy driuwt nije brêge fan Dronryp oan


title: Fakânsjehúskes It Amelân meie net grutter

maintext: Fakânsjehúskes yn de tunen op It Amelân meie net grutter wurde. Yn 2013 waarden skuorkes en fakânsjehúskes, dy't ferhierd wurde, legalisearre. De fraksje fan Ameland '82 woe no in stap fierder gean en de eigeners tastean de húskes te ferbouwen en út te wreidzjen. Mar it kolleezje fan boargemaster en wethâlders en de rest fan de gemeenteried wol der net oan, sa waard tiisdeitejûn dúdlik. Om de húskes te ferbetterjen, hoege se neffens it kolleezje net grutter te wurden.


title: Hamstra: ''Wy hawwe al in list mei opfolgers''

maintext:
Sportklup Hearrenfean hat al in 'longlist' klear mei dêrop de nammen fan opfolgers foar trainer Jurgen Streppel. Dat seit technysk manager Gerry Hamstra fan de earedifyzjeklup. Hamstra wol ynhâldlik net reagearje op nammen fan mooglike nije trainers. Jurgen Streppel moat nei twa seizoenen fuort, sa die tiisdeitemoarn bliken. Syn kontrakt wurdt net ferlinge.
Muoisum houlik
Dêrmei komt in ein oan in muoisum houlik. Yn it jier 2017 prestearre Hearrenfean tige middelmatich en ek no stiet de klup yn de middenmoat fan de kompetysje. Technysk manager Gerry Hamstra krige wol ferlinging fan syn kontrakt. Syn tsjinstferbân waard iepenbrutsen en mei ien jier ferlinge oant 2020. Hamstra is sûnt 2016 yn funksje by de klup.


title: Bûtenlânske keunstners wurkje yn Ljouwert oan serious games

maintext:
By Grendel Games yn Ljouwert sille fan 't simmer trije bûtenlânske keunstners oan it wurk mei 'serious games'. Dat is woansdeitejûn bekend makke by Iepen Up live. Sy sille dan ek in game-jam organisearje dêr't ek Fryske game-saakkundigen oan meidwaan kinne. Zen Roorda fan it Ljouwerter keunstnerkollektyf 'Illustere Figuren' sil foar tsien dagen nei Servië. De útwikseling fan keunstners fynt plak yn it ramt fan Boderline Offensive, Dat is in ynternasjonaal keunstprojekt dat de flechtelingekrisis oan de kaak stelle wol mei help fan keunst en humor.
By Iepen Up live wiene woansdeitejûn keunstners te gast út Sweden, Servië, Bulgarije, Libanon en Nederlân om te praten oer hoe't humor de polarisaasje yn Europa lytser meitsje kin.


title: FIDEO: Neiprate oer de ferkiezings en foarútsjen

maintext: Nei de gemeenteferkiezingen fan woansdei wurdt it no yn fjirtjin Fryske gemeenten wer tiid om in nije koälysje te foarmjen. Yn Fryslân Hjoed praten Yntze de Vries fan de ELP yn Smellingerlân en polityk ferslachjouwers Atze Jan de Vries (Leeuwarder Courant) en Andries Bakker (Omrop Fryslân) oer wat der te gebeuren stiet. Ien ding liket yn elts gefal yn Smellingerlân al wis: dy keapsnein, dêr't sa'n soad om te dwaan west hat, komt der.


title: FIDEO: Dineke Wagenaar (VVD) tsjin it ljocht hâlden

maintext: Yn de oanrin nei de gemeenteriedsferkiezingen fan takom wike woansdei leit Eric Ennema fan it Polytburo alle dagen in lokale politikus op de gril. Tongersdei is dat ien fan de pear froulike listlûkers. yn de Fryske gemeenten: de 27-jierrige Dineke Wagenaar fan de VVD yn Tytsjerksteradiel.


title: Willem de Vries: "Doede Bleeker wie in begryp"

maintext:
In 'working class hero', sa omskriuwt Willem de Vries trûbadoer Doede Bleeker. De muzikant is snein ferstoarn, hy is 65 jier wurden. "In gewoan man mei in talint foar ferskes. Minsken fûnen syn wurk faak grappich, mar hy woe ek graach serieus nommen wurde. Dat wie ek wol wat syn wrakseling. It wie in alsidich man, hy skreau gedichten, ferhalen en ferskes fansels."
"Doede wie in begryp. Hy wie in akoestysk singer-songwriter, yn de styl fan Americana en blues. En skreau oer ûnderwerpen ticht by hûs, oer it libben sels, yn de breedste sin. Hy doarde him kwetsber op te stellen. It wie in hiel markant man. Net de bêste lietsjesjonger wat stim oangiet, mar wol in persoanlikheid. In echtenien. Hy hearde echt yn it rychje fan Piter Wilkens en Gurbe Douwstra."
Wâldrock
Doede Bleeker hie it muzykmeitsjen himsels oanleard. "Earst wie er strjitmuzikant yn Snits. Yn 1988 learde ik him kennen, doe't ik him programmearre foar de earste edysje fan Wâldrock, as pauze-act, om it publyk op te waarmjen. Troch technyske omstannichheden moast er op it haadpoadium spylje. Dêr stienen bands as Claw Boys Claw en The Nits. 'Wat moet die man hier' seinen se, mar nei in pear nûmers wie it klear. 'Laat die man staan' wie it doe. Hy iepene de herten. Hy wie sa oprjocht as mar kin en brocht syn muzyk entûsjast, hiel oertsjûgjend. Hy gie der twahûndert prosint foar."
"It wie in aardige man, eigensinnich, mar rûch foar himsels." Op 5 maaie soe er spylje op it Befrijingsfestival. "Ik moast prate as Brugman, hy woe earst net, wie net fit." De lêste tiid wie Doede Bleeker dwaande om syn nûmers te digitalisearjen, op Spotify te setten.


title: Houtwurkpleats De Wisse: "Iedereen werkt naar eigen kunnen"

maintext:
By houtwurkpleats De Wisse op It Hearrenfean wurkje minsken mei in ferstânlike beheining. "Het heet officieel dagbesteding, maar het is echt werk. Iedereen werkt naar z'n eigen kunnen." Dat fertelt Juul de Weerd. Hy is al hast fjirtich jier wurksum yn de soarch mei minsken mei in ferstânlike beheining.
"We proberen er zo weinig mogelijk druk op uit te oefenen. Zonder druk kun je niet werken, maar we beperken dat zoveel mogelijk", seit De Weerd. En dat er it wurk faak op 'e nij útlizze moat, kin him neat skille: "Met alle liefde vertel ik ze morgen weer hetzelfde."
"Wat voor mij in kleine stap is, is voor die jongens in grote stap." Dat fynt De Weerd it moaie oan syn wurk. "Het kan niet fout gaan. Dat is voor ons belangrijk, voor iedereen. Een schouderklopje doet iedereen goed."
Omrop Fryslân slút oan by de lanlike 'Wike fan soarch en wolwêzen' om de soarch in ekstra ympuls te jaan. Yn de soarch binne grutte tekoarten en it ferlet fan nije minsken wurdt hieltyd grutter. Fan 12 oant en mei 17 maart is by Omrop Fryslân rom omtinken foar alle fasetten fan de soarch. Op radio, telefyzje en online dogge we ferslach fan tal fan aktiviteiten.
Sjoch foar mear reportaazjes, artikelen en ynformaasje op Omropfryslan.nl/soarch.
Mear witte oer de nasjonale Wike fan soarch en wolwêzen of oer it wurkjen yn de soarch? Sjoch dan op de webside fan Zorgplein Noord: Wzwnoord.nl.


title: "Ja, ik wol" seit GL-listlûker Veenstra tsjin har man en...

maintext:
It nagelnije riedslid Tjitske Veenstra fan Achtkarspelen belibbet in bysûndere wike. De listlûker fan GrienLinks ferovere ôfrûne woansdei in sit yn de gemeenteried, mar koe freed net oanwêzich wêze by de offisjele gearkomste dêr't riedsleden de formulieren ynleverje dy't nedich binne om riedslid wurde te kinnen, de saneamde betrouwensbrieven. Tjitske Veenstra hie dêr in bysûndere reden foar, want it riedslid troude freed.
Wieke de Boer-Hamstra fan it haadstimburo en riedsgriffier Jellie van Hoppe giene freed by Tjitske Veenstra op besite om sa de ferplichte hantekening te sammeljen.


title: Lykspul foar Feanster froulju yn kampioenspûl

maintext:
De fuotbalsters fan SC Hearrenfean hawwe yn harren earste wedstriid yn de kampioenspûl in punt pakt. Op besite by PEC Zwolle like Hearrenfean te ferliezen, mar djip in blessueretiid makke Fenna Kalma de 2-2.
De Feanster froulju kamen betiid yn de wedstriid noch op foarsprong. Fenna Kalma koppe de 0-1 tsjin de touwen op oanjaan fan Tiny Hoekstra. Dêrnei wienen de bêste kânsen foar de thúsploech en flak foar it skoft makke Babiche Roof de lykmakker.
Healweis de twadde helte soarge Abby Holmes mei in kopbal foar de 2-1. Hearrenfean sette alles op alles, mar Hoekstra hie it fizier net op skerp. Dêrom like it 2-1 te bliuwen. Troch in rake frije traap fan Fenna Kalma hâldt Hearrenfean dochs noch in punt oer oan de earste wedstriid yn de kampioenspûl.
Kampioenspûl
De kampioenspûl bestiet út de fiif bêste ploegen fan de reguliere kompetysje. De punten dy't dy ploegen helle hienen, binne troch de helte gien. In wike lyn soe Hearrenfean al har earste wedstriid spylje, mar it thúsduel tsjin PSV waard doe ôfsein fanwege it minne fjild. Dy wedstriid wurdt no tiisdei ynhelle.


title: Brânwacht rydt út foar flatbrân yn Kollumersweach

maintext:
In boppewenning oan de Pieter Postmastrjitte yn Kollumersweach hat sneontemoarn skea oprûn troch in brân. It fjoer bruts even nei alven út. De brânwacht ried mei meardere weinen út, om't earst net dúdlik wie oft der ien yn de wenning wie. Al gau die bliken dat dat net it gefal wie.
By de brân kaam in soad reek frij. De brânwacht hie it fjoer binnen in oere ûnder kontrôle. Salvage sil de bewenners stypje by de ôfhanneling fan de skea.


title: Harns krijt nije boekhannel en bibleteek yn selde gebou

maintext:
It liket nuver mar it bart dochs: in bibleteek en in boekhannel ûnder ien dak. Yn Harns wurdt op dit stuit drok wurke oan in kultureel sintrum mei dêryn it besteande museum Hannemahûs, de bibleteek en dêrtusken yn in nije boekhannel. It idee komt fan boekhannel Van der Velde dy't yn Harns de achtste fêstiging iepenje sil. Fia de boekhannel kin je nei it museum of de bibleteek.
Dizze simmer wurdt it gebou oan de Foarstrjitte yn Harns iepene. "Het hoeft elkaar helemaal niet te bijten", leit direkteur Ad Peek fan Van der Velde út. "Mensen die in de bibliotheek komen, vragen voor hun verjaardag net zo goed een nieuw boek of geven zelf een boek weg. Het is alleen maar een mooie aanvulling."


title: WTC Ljouwert tekenet ynternasjonaal akkoart

maintext:
It WTC Ljouwert en it WTC Shanghai tekenje yn april in oerienkomst om harren gearwurking op it mêd fan hannel te fersterkjen. Datselde jildt foar it WTC Las Vegas. Mei de oerienkomst ûntstiet neffens de Managing Director fan it WTC in moaie ûntwikkeling foar Noard-Nederlân mei kânsen foar regionale ûndernimmers.
De gearwurking bestiet út it útwikseljen fan kontakten, it stimulearjen fan ynvestearringen en it opsetten fan hannelsmisjes. De ûndertekening fynt ein april plak op it WTCA General Assembly. Dit is de jiergearkomste dêr't alle oansluten WTC's inoar moetsje om kennis te dielen. Der binne sa'n 75 bedriuwen út 60 lannen oanwêzich. Ek binne 150 Nederlânske dielnimmers útnûge om ynternasjonale kontakten te lizzen.


title: Skuorke giet yn flammen op yn Driezum

maintext:
Yn Driezum is sneontenacht in skuorke oan de Master Hofstrastrjitte ferlern gien troch in koarte, mar fûle brân. De melding kaam om healwei trijen binnen by de brânwacht en doe't se koart dêrnei by it skuorke oankamen sloegen de flammen al út it dak. De brânwacht koe foarkomme dat it fjoer oersloech nei omlizzende gebouwen.
De eigener fan it skuorke hie reek binnen krigen en waard troch ambulânsepersoniel neisjoen. Hy hoegde net nei it sikehûs. De oarsaak fan de brân is noch ûndúdlik.


title: Syktocht mei helikoper nei fermiste Wolvegeaster

maintext: De plysje siket sûnt tongersdeitemoarn nei in fermiste man yn de regio Wolvegea. Dêrby binne ek in plysjehelikopter en plysjehynders ynset. De 71-jierrige man is 1.83 meter lang, blank, slank, hat koart griis hier en in ringburdsje. Hy hat in blauwe spikerbroek oan, in oerhimd en in donkerblauwe jas. Minsken dy't de man sjoen hawwe, wurde oproppen kontakt op te nimmen mei de plysje.


title: Bern ferwûne by ûngelok op It Hearrenfean

maintext:
By in ûngelok op de Ljouwerterstrjitwei op It Hearrenfean is woansdei oan de ein fan de moarn in jonge fan 13 jier út Aldeboarn slim ferwûne rekke. De bestjoerder fan in auto mei oanhingwein botste tsjin de jonge op de fyts oan. Hy is oerbrocht nei it sikehûs. De plysje ûndersiket de tadracht fan it ûngelok. Fan de bestjoerder fan de auto wurdt in ferklearring opnaam. De auto is yn beslach naam foar fierder ûndersyk.
Bij het ongeval op de #Leeuwarderstraatweg in #Heerenveen gaat het om 1 slachtoffer. Deze is overgebracht naar het ziekenhuis. We doen onderzoek naar de oorzaak van het ongeval. — Politie Fryslân (@polfryslan) March 21, 2018


title: Grutte brân snobbersguodfabryk Royal Steensma yn Frjentsjer

maintext:
By in brân is tongersdeitenacht it snobbersguodfabryk fan Royal Steensma ferlern gien. Helptsjinsten riden út foar in útslaande brân oan de Oostelijke Industrieweg yn Frjentsjer. De brân waard al gau opskaald nei in 'zeer grote brand'. By de brân rekke net ien ferwûne.
Royal Steensma bestiet al 175 jier en leveret grûnstoffen oan bakkerijen. Troch de ferbrâning fan sûker rûkt it yn de stêd nei karamel. Mjitploegen binne yn de stêd om te sjen of der skealike stoffen yn de loft binne, omdat der in soad reek frijkommen is.
Bluswetter wie der neffens de brânwacht genôch. It fabryk stie oan it Van Harinxmakanaal.


title: Omrop TIP: OMF konsertkonkoers live

maintext:
Sneon 10 maart is it konsertkonkoers fan de OMF (Organisatie van Muziekverenigingen in Fryslân) live te folgjen by Omrop Fryslân. Yn De Lawei yn Drachten stride 15 orkesten yn ferskate difyzjes om de punten. It konkoers is fan 9.30 oere ôf te sjen op Omropfryslan.nl en de Omrop-app. Mei kommentaar en ynterviews fan Andries de Haan en Sijtze van der Hoek.
Koperkanaal
By it konkoers wurde ek opnamen makke foar it fideokanaal en de audiostream 'Koperkanaal' fan Omrop Fryslân. Koperkanaal is der spesjaal foar leafhawwers fan de muzyk fan harmony, fanfare en brassband. Koperkanaal bestiet út livestreams fan HaFaBra eveneminten lykas it OMF konsertkonkoers, it fideokanaal op Youtube.com/user/OmropFryslan/channels, de audiostream Omropfryslan.nl/koperkanaal en it radioprogramma Koperkanaal FM (alle sneinen tusken 6.00 en 8.00 oere op 'e radio).
Koperkanaal livestream mei it OMF konsertkonkoers: sneon 10 maart fan 9.30 oere ôf op Omropfryslan.nl en de Omrop-app.


title: Plysjehely siket by Eanjum nei mooglik fermiste reedriders

maintext:
In plysjehelikopter hat freedtejûn boppe de Iezumakeech by Eanjum socht nei twa minsken. Earder hie in persoan yn dit gebiet in plestik sek fûn mei dêryn manljusskuon, berneskuon en beskermers foar redens. Foar de wissichheid hat de plysje yn it gebiet socht, mar der is net ien oantroffen. De plysje hâldt der rekken mei dat reedriders fêstrûn binne of harren spul ferjitten binne.
Reedriders dy't it guod misse, wurde fersocht kontakt mei de plysje te sykjen.


title: Jeugdteam spilet histoaryske fuotbalwedstriid op Flylân

maintext:
It wie sneon in histoaryske dei op Flylân. Foar it earst waard in offisjele wedstriid ûnder de flagge fan de KNVB spile. Ien fan de jeugdteams hie de primeur.
Oars moasten de fuotballers fan VSV '31 foar thúswedstriden nei de wâl. Op it fjild fan VV Harns spilen se de thúswedstriden, mar dat is no foarby. De spilers fan de wâl komme no nei har eilân ta. En dy spilers fine dat hielendal net slim. Op de boat en dan op de fyts nei it fjild. Foar de spilers fan SDS út Easterein wie it in moai útstapke.
Champions League-sfear
Yn wiere Championsleaguesfearen kamen de spilerkes fan de jongste jeugd it fjild op. De publike belangstelling wie fuort ek grut. Neffens de ferneamde 'Jan van Vlieland' is elkenien bliid dat no lang om let offisjeel ek fuotballe wurdt ûnder KNVB-flagge op it eilân. Op alle oare eilannen is dat altyd al sa, mar op Flylân hat noch nea echt kompetysjefuotbal west. De foarsitter fan de klup fynt it benammen foar de jeugd wichtich om dat "kompetysjegefoel" wol te krijen. Ek trainer Guido Veenstra is wiis mei de echte thúswedstriden. De bern ha der in hiel soad om frege en no is it einlik safier.
It fjild is noch net al te bêst, mar dêr sil sa gau as mooglik wat oan dien wurde. Yn april giet it op 'e skop en dan kin de jeugd nei de simmer op in better fjild spylje. It fuotbalfjild is lykwols ek it haadterrein fan it festival Into The Great Wide Open. Dy sille der no ek rekken mei hâlde moatte dat de bal dêrnei wer oer it fjild rôlje moat. Dat hat de organisaasje ek tasein.
Flylanner geiten
Earder wiene der wedstriden tusken Skylge en Flylân. As de Flylanners dan út spylje moasten, stiene op Skylge bakjes mei jirpelskilen klear foar de Flylanner 'geiten'. Dat wie sa'n 60 jier lyn, fertelt Jan van Vlieland. It is noch net dúdlik oft folwoeksenen en it frouljusteam meikoarten ek op it eilân harren thúswedstriden spylje kinne. Foarearst leit der allinnich noch mar in heal fjild. De ynset is wol om alle teams op it eilân spylje te litten.
En oja, de jeugd fan Flylân wûn sneon fan SDS mei 14-0. No al in histoaryske oerwinning.


title: Boargemaster Van der Zwan wol in iepen koälysje-akkoart

maintext:
De gemeenteriedsferkiezingen fan 21 maart moatte net in 'tichttimmere koälisje-akkoart' as resultaat krije. Dat fynt boargemaster Tjeerd van der Zwan fan de gemeente Hearrenfean. Yn in berjocht oan de nije gemeenteried jout Van der Zwan oan dat de kiezer hieltyd minder belutsen is by de polityk.
Van der Zwan pleitet dêrom foar in iepen koälysje-akkoart, wêrby't in oantal wichtige tema's fêststeld wurde, wêr't mei de mienskip oer sprutsen wurde kin.
Tema's
Oer in tema as wenjen kin neffens Van der Zwan goed yn petear gien wurde mei wenningkorporaasjes en pleatslike belangen. Wannear't it oer wurkgelegenheid giet kin mei it beropsûnderwiis, ûndernimmers en Caparis sprutsen wurde. "Deze samenlevingsgerichte thema's zouden dan de basis kunnen zijn voor een raadsakkoord op hoofdlijnen of een samenlevingsakkoord."
Riedsleden posityf
In soad gemeenteriedsleden binne goed te sprekken oer it foarstel van Van der Zwan. Troch ferskillende riedsleden wurdt bygelyks sein: "Het contact met de samenleving kan zeker beter, want de helft stemt niet", "Prima dat hy meitinkt en in foarset jout, mar wy hoege it net te dwaan" en "Betrokkenheid is van groot belang om het vertrouwen in de politiek te herstellen."


title: KNVB helpt VV Hearrenfean by ûntwikkeling frouljusfuotbal

maintext:
VV Hearrenfean is troch de KNVB selektearre foar in programma fan it bûn frouljusfuotbal binnen de feriening te ûntwikkeljen. De KNVB hie klups frege om harren dêrfoar oan te melden. Nei in seleksjeproseduere is de sneinshaadklasser fan It Hearrenfean mei noch 29 oere klups útkeazen.
De klup giet de kommende jierren oan de slach om it frouljusfuotbal binnen de feriening in steviger plak te jaan. Eksperts, prosesbegelieders en meiwurkers fan de KNVB helpe dêrby. It is ek de bedoeling dat oare klups stimulearre wurde mear wurk te meitsjen fan frouljusfuotbal.


title: FIDEO: Himmelum krijt lang om let rûnwei

maintext:
Ynwenners fan Himmelum ha der 50 jier op wachtsje moatten: in rûnwei om it doarp. Drok ferkear soarge foar gefaar op de trochgeande, en benammen smelle, dyk. Mei de oanlis fan de rûnwei is woansdei begûn. Neffens bewenners is it in wûnder dat der noait slimme ûngelokken bard binne yn Himmelum. Geregeld wienen der opstoppingen en hienen bewenners skea oan har auto's om't de dyk smel is.
De oanlis fan de nije rûnwei kostet twa miljoen euro. Dat wurdt betelle troch de gemeente Súdwest-Fryslân en de provinsje.


title: Kollum: "Selfie"

maintext:
"Ik helle fannewike ús jongste út skoalle en wie in bytsje te betiid. Ik bleau yn 'e auto sitten en doe kaam der in famke oan dat ek wachtsje moast. It wie in kreas famke fan in jier of 16 mei lang donkerbrún hier. Al har klean wiene swart, mar se seach der leuk út en wie ek waarm oanklaaid. As ik betiden wolris sjoch hoe't guon famkes der mei dit kâlde waar by rinne dan griist it my oan.
Se hie make-up op, mar net tefolle en se seach wat ôfwêzich foar har út. Dat kinne dy pubers sa goed... se binne der wol, mar eins ek net. Wêr't se dan al binne, bliuwt altyd wat dizich mar dit wie wol fermaaklik om te sjen. Der rûn wolris immen by har del mar se seach net op of om omdat se de telefoan yn 'e hannen hie.
Op in bepaald momint makke se in pear selfies. En dan net sa oerdreaun mei de telefoan in ein de loft yn wylst der in duckface lutsen wurdt. Nee, se die it eins bêst wol beskieden sadat it my earst net iens opfallen wie mar doe't ik it opmurk, ha ik dat mei aardichheid observearre. Ik koe ek hast net oars want se stie lyk foar myn auto mar dat makke har skynber neat út.
Se hie de telefoan op boarsthichte dus se seach wat nei ûnderen en wylst se it lange hier nonsjalant oer it skouder goaide, makke se in foto. Dat die se in pear kear en se hat net ien kear lake. Se hie wolris de rêch fan de hân ûnder it kin of it hier moast wer krekt efkes oars mar se seach hiel serieus mei in prúllipke. En wylst se dêr sa dwaande wie, skynde de foarjierssinne in gouden gloed oer har hier.
It wie in bysûnder tafriel, se like hast wol in libben skilderij. Se wie sa mei harsels dwaande en ik frege my ôf nei wa't se dy foto's stjoere soe. Ik frege my ek ôf wat ik dien hie as ik eartiids in telefoan hân hie. Ik ha neat mei selfies mar miskien hie ik dy dan ek wol makke. Dochs bin ik bliid dat ik grut wurden bin sûnder sa'n ding en hjoeddeis soene je hast wol sizze dat soks in wûnder is.
Ik gong nei skoalle, nei it sporten, op stap en op fakânsje en dat allegear sûnder in mobile telefoan. Wy appten net, mar stiene mei elkoar op de brêge te praten. De ferkearing koe op syn heechst in echte foto krije, mar eins barde dat noait en as je elkoar sjen woene, moasten je wat ôfprate. En doe't ik dêr sa oer neitocht, fielde ik my hast in dinosaurus. Wy bellen eins ek net mei-inoar en dochs fyn ik dat ik in prachtige jeugd hân ha. Wy praten op skoalle wat ôf of gongen it doarp yn en dan seagen wy wol wa't bûten wie. Hiel aventoerlik, eins en wat ek wol moai wie, is dat der mear privacy wie.
Hoegdest net gau bang te wêzen dat immen stikem in foto fan dy makke yn 'e sauna, sliepkeamer of klaaihokje en kameratasicht wie der ek amper. Ik kin my noch wol heuge dat wy ús earste kompjûter krigen mar dêr koest allinnich mar spultsjes as Pacman en Bomber op dwaan. Fierder wie de wrâld gewoan om ús hinne, wylst foar in hiele soad minsken de wrâld him no ôfspilet op in skerm. En dat fyn ik sa skande, ek foar it famke fan de selfies... al hoe kreas se ek wie."


title: Romte yn ferpleech- en fersoargingshuzen yn kaart bringe

maintext:
Soarchorganisaasjes en húsdokters pakke mei-inoar it probleem oan fan âlderen dy't ûnnedich in sikehûsbêd beset hâlde. Se komme mei in webside dêr't op te sjen is hokker ferpleech- en fersoargingshuzen romte ha. Alderen wenje tsjintwurdich langer selsstannich thús. As se dan yn in sikehûs bedarje, bliuwe se dêr faak langer as nedich is, omdat se noch net sûn genôch binne om nei hûs.
Aldereinhuzen ha wol romte foar âlderen dy't better wurde moatte, mar faak is it sikehuzen en húsdokters net dúdlik wêr't plak is, as se dêr om sykje. De nije webside moat dat probleem oplosse.


title: Boete foar Amelanner foar it riden mei drank op

maintext:
In man fan 30 út Hollum op It Amelân moat in jildboete fan 650 euro betelje, omdat hy op 9 desimber ferline jier mei drank op achter it stjoer sitten hie. Dat hat de rjochter woansdei bepaald. Earder is syn rydbewiis al ûnjildich ferklearre troch it CBR. Ek moat hy in geskiktheidsûndersyk fan 1000 euro ûndergean, dat hy sels betelje moat.
De man wie op dy 9 desimber nachts nei trijen op wei nei hûs, doe't de plysje him steande hâlde woe. De man naaide út, mar de plysjeminsken fûnen him letter werom op it hiem fan in kampearbuorkerij. De man ûntkende doe dat hy in auto bestjoerd hie. By de rjochter joech de man wol ta dat er riden hie. Hy hie 12 glêzen bier hân en by de blaastest die bliken dat hy trije kear mear dronken hie as tastien is.


description: De toiletten yn de treinen fan Arriva binne fan moandei ôf wer iepen. Yn ferbân mei de froast fan de ôfrûne dagen, wiene de wc's sûnt ôfrûne tiisdei ôfslet

title: Toiletten yn treinen moandei wer iepen


title: Fryslân krijt in eigen euromunt

maintext:
Fryslân hat fan tongersdei ôf in eigen euromunt. It giet om it Ljouwerter fyfke (Leeuwarden vijfje), dat offisjeel útjûn wurdt troch de Nederlandse Munt yn Utrecht. It fyfke wurdt yn in oplaach fan 50.000 útjûn, by gelegenheid fan Ljouwert-Fryslân 2018.
Yn de regel wurde sokke spesjale betinkingsmunten foaral kocht troch samlers, mar de Nederlandse Munt hat yn dit gefal hege ferwachtingen. It offisjele earste eksimplaar wurdt tongersdei slein troch boargemaster Ferd Crone fan Ljouwert, mar eins binne de Fryske euro's al yn produksje naam.
Spesjale útjefte
Njonken it gewoane fyfke binne der ek in spesjale útjeften, yn sulver en goud, dy't in hegere wearde hawwe. De Nederlandse Munt mei yn opdracht fan it ministearje op syn meast fjouwer betinkingsmunten yn it jier útjaan. In spesjale kommisje jout advys oer wat foar saken wol of net in munt krije. Op de iene kant fan it fyfke is kening Willem Alexander te sjen, mei dêromhinne in patroan fan Frysk houtsnijwurk. Op de oare kant is in kollaazje makke fan ûnder oare pompeblêden, it Frysk hynder en in sylboat.
Gau útferkocht
De foarferkeap foar de Fryske munten is yn jannewaris úteinset. Doe binne al sa'n 45.000 ferkocht, dat betsjut dat der noch mar ûngefear 5.000 oer binne. Nije eksimplaren wurde der net mear by parse, sa fersekeret de Nederlandse Munt. Wurdfierder Alice de Groot tinkt dat Friezen sa grutsk binne op harren provinsje dat ek de oerbleaune munten gau ferkocht wurde sille. Meikoarten begjint in kampanje om de munten breed ûnder it omtinken te bringen.
It 'gewoane' Ljouwerter fyfke wurdt makke fan koper en nikkel, mei in lyts laachje sulver. By de gewoane bank binne se net te krijen, mar wol op ynternet by de Nederlandse Munt en by it goudwikselkantoar.


title: Tristan Bangma pakt brûnzen medalje op WK yn Rio

maintext:
Tristan Bangma fan Donkerbroek hat freed op it WK parabaanhurdfytsen yn Rio de Janeiro in brûnzen medalje wûn op de 4 kilometer yndividuele efterfolging.
Mei syn piloat Patrick Bos ried Bangma earder op de dei de tredde tiid yn de kwalifikaasje. Dêrmei pleatste it duo him foar de striid om it brûns. Dêryn wienen se te fluch foar it Spaanske duo Adolfo Bellido en Noel Martín.
Bangma komt sneon en snein wer yn aksje yn Rio de Janeiro.


title: Fenna Kalma yn nasjonale seleksje foar EK-kwalifikaasje

maintext:
Fuotbalster Fenna Kalma fan de froulju fan Hearrenfean is opnommen yn de foarriedige seleksje fan it Nederlânske frouljusalvetal ûnder de 19 jier, foar it EK-kwalifikaasjetoernoai yn Hongarije. Yn de twadde en lêste ronde fan it kwalifikaasjetoernoai spylje de froulju tsjin Slovenië, Sweden en Hongarije.
De wedstriden binne begjin april. It EK sels is yn july yn Switserlân. It EK foar froulju ûnder de 19 jier is alle jierren. Nederlân wûn it toernoai fjouwer jier lyn.


title: Sel foar Afgaanske asylsiker fanwege bedriging

maintext:
In Afgaanske asylsiker moat twa moanne de sel yn, omdat er yn desimber plysjeminsken mei in mes bedrige hat. De plysjeminsken hiene de man nei it AZC fan Drachten brocht, neidat er yn in kroech foar oerlêst soarge hie. Se hiene op syn keamer brocht, mar doe't se nei de auto rûnen, stode de man nei se ta, mei in grut mes. De plysjes fielden har sa bedrige dat se har wapen pakten. De fertochte seit dat er spyt hat fan wat er dien hat, hy seit dat it kaam omdat er in soad dronken hie.
De man hat nei it ynsidint trije moanne yn in ekstra befeilige lokaasje fan it COA sitten. No wennet er yn it AZC fan Sint-Anne. Meikoarten moat er it lân út, omdat er gjin ferbliuwsfergunning krijt.


title: Boargemastert Marga Waanders foarsitter Keunstwurk

maintext:
Marga Waanders is de nije foarsitter fan Keunstwurk. Se nimt de funksje oer fan Skelte Brouwers dy't nei acht jier ôfskie nimt. Marga Waanders is boargemaster fan de gemeente Dongeradiel. Se seit dat it tige wichtich is om keunst en kultuer te stypjen en te stimulearjen. As foarsitter fan Keunstwurk wol se dêr graach oan meiwurkje.
Keunstwurk is in advysorganisaasje foar kultueredukaasje, amateurkeunst en profesjonele keunst yn de provinsje.


title: Leden BFVW befrege oer takomst aaisykjen

maintext:
Der komt in diskusje oer de rol fan it aaisykjen binnen it Bûn fan Fryske Fûgelwachten. It haadbestjoer wol dêr en oer noch mear saken in enkête hâlde ûnder de leden. En dat wurdt in hiele spannende diskusje, wit ek foarsitter Rendert Algra.
Nij beliedsplan
Freedtejûn wie de algemiene ledegearkomste fan it bûn yn Earnewâld. Goed fjouwer jier lyn hawwe de leden noch mei in hiele grutte mearderheid oanjûn dat it aaisykjen by it BFVW heart. No't der wer in nij beliedsplan fêststeld wurde moat en de kâns op in provinsjale ûntheffing foar it aaisykjen hiel lyts is, wol it bestjoer dat de leden harren hjiroer wer útsprekke.
Definysje fan aaisykjen
Dêrby is it ek mooglik dat der in nije definysje útrôlet fan it aaisykjen lykas aaisykjen sûnder aaien mei te nimmen. Op de gearkomste waard ek dúdlik dat it oanbieden fan it earste ljipaai op it provinsjehûs der wer net yn sit. De provinsje wol it allinnich tastean as oare natuerklups dêr stipe foar jouwe en dat dogge sy net.
Briedmasine
In hiele grutte mearderheid fan de by it Bûn fan Fryske Fûgelwachten oansletten fûgelwachten hat stimd foar it gebrûk fan briedmasines om aaien út te brieden fan skriezen en ljippen. Betingst is wol dat wittenskiplik ûndersyk fan de Ryksuniversiteit Grins ek bewiist dat it in goed helpmiddel wêze kin. Mar sadree't dat bewiis der leit, wol it haadbestjoer de hannen frij ha om sa gau mooglik te begjinnen mei de ynset fan de masines. Dy masines moatte sjoen wurde as in tydlik helpmiddel salang't der gjin strukturele oplossing leit foar de greidefûgelstân yn Fryslân.


title: De saak Van Seggeren: in oersjoch

maintext:
Snein 9 july 2017
In ynwenner fan De Westereen fynt moarns om 10:30 it lyk fan in man yn de greide oan de râne fan De Westereen. Letter op 'e dei wurdt bekend dat it stoflik omskot fan de 37-jierrige Tjeerd van Seggeren fan Kollumersweach is en dat er omkaam is troch in misdriuw.
De jûn derfoar waard Van Seggeren foar it lêst sjoen by in muzykfeest yn De Westereen.
Moandei 10 july 2017
De plysje set útein mei in grut spoare-ûndersyk op it plak dêr't it lichem fan Van Seggeren fûn waard. Yn de omjouwing fan de krusing fan de strjitten Fogelsang en Bûterwei wurde de bermen meand, om sa bewiismateriaal fine te kinnen. Ek wurde hûnen ynset.
Letter op de dei beëiniget de plysje it forinsysk ûndersyk. It gebiet wurdt wer frijjûn.
Freed 14 july 2017
Nettsjinsteande it eardere berjocht dat Van Seggeren troch in misdriuw om it libben kaam, hâldt in ûndersyksteam no ek rekken mei it senario dat er oanriden is. Dat basearre se op it letsel dat Van Seggeren hie.
Freed 11 augustus 2017
In moanne nei de dea fan Van Seggeren hat de plysje goed tachtich tips binnenkrigen, mar it is noch hieltyd net dúdlik wat der krekt bard is. Der wurkje tweintich meiwurkers fan de plysje oan de saak.
Moandei 21 augustus 2017
De plysje dielt yn fjouwer doarpen yn Noardeast-Fryslân hûs oan hûs folders út. Dêryn freget de plysje om tips. Ek sykje se spesifyk nei acht minsken, fan wa't de plysje tinkt dat se wat mear witte oer de lêste oeren fan Van Seggeren.
Freed 29 septimber 2017
Plysje Fryslân makket bekend dat Tjeerd van Seggeren nei alle gedachten oanriden is troch in blauwe wein of in wein mei blauwe ûnderdielen. Dat konkludearret de plysje út spoare-ûndersyk.
Van Seggeren soe oanriden wêze flakby't it plak dêr't er fûn is, sa tinkt de plysje. Dêr soe er oppikt wurde. Hoe't er dan presys yn de greide telâne kaam is, wit de plysje net. Wol is dúdlik dat er net yn de greide oanriden is.
Tiisdei 19 desimber 2017
De 33-jierrige frou van Tjeerd van Seggeren wurdt oanholden as fertochte fan belutsenheid by dea fan har man. De kommende dagen wurdt se heard.
De plysje ûndersiket de wenning fan de famylje en slút net út dat yn dizze saak noch mear minsken oanholden wurde.
Freed 22 desimber 2017
De widdo fan Tjeerd van Seggeren bliuwt twa wiken langer fêst sitten op fertinking fan belutsenheid by de dea fan har man.
Woansdei 3 jannewaris 2018
De fertochte bliuwt tritich dagen langer fêstsitten.
Tongersdei 1 febrewaris 2018
De fertochte bliuwt noch sechstich dagen langer fêstsitten.
Freed 2 febrewaris 2018
De fertochte giet yn heger berop tsjin de ferlinging fan it foararrest fan sechstich dagen. Advokaat Tjalling van der Goot fan de fertochte is dêrtsjin yn berop gien, omdat syn kliïnt alle belutsenheid ûntkent.
Tiisdei 13 febrewaris 2018
De fertochte bliuwt fêstsitten, dat hat it gerjochtshôf bepaald.
Tongersdei 22 maart 2018
De rjochtbank yn Ljouwert behannelet op 28 maart foar it earst yn it iepenbier de strafsaak tsjin de 33-jierrige frou fan Tjeerd van Seggeren. De frou wurdt fertocht fan belutsenens by de dea fan har man. De saak sil noch net ynhâldlik behannele wurde. It ûndersyk is noch geande. De rjochtbank beslút wol oft de frou noch langer yn foararrest sitten bliuwe moat of net.
Woansdei 28 maart 2018
Tjeerd van Seggeren is ferline jier july troch in hurd of stevich foarwerp op syn holle slein. Dêrtroch is hy om it libben kommen en dat is mei opset sin dien. Sa die bliken op de rjochtsaak tsjin de frou fan Van Seggeren, dy't fertochte is. Mooglik hat syn frou slein, mar it kin ek wêze dat in oar it dien hat. Justysje giet der ek fan út dat sy net allinnich wie. De 37-jierrige Van Seggeren waard begjin july dea fûn yn in greide by De Westereen. Hy hie swiere ferwûningen oan syn holle. Hy hie derfoar in pleatslik festival besocht. De sittingsseal siet fol mei famylje en freonen en minsken út de omjouwing.


title: Cambuur pakt tsjin Almere City wer ris trije punten

maintext:
Nei fjouwer wedstriden sûnder oerwinning, hat Cambuur wer ris trije punten pakt. De Ljouwerters wienen yn it eigen stadion mei 2-1 te sterk foar Almere City.
Gjin kânsen
Yn de earste helte wie Cambuur wol de boppelizzende partij mei mear balbesit, mar de ploech fan René Hake hie it dreech mei it kreëarjen fan echte kânsen. Nei in healoere spyljen kamen de Ljouwerters op efterstân. Arsenio Valpoort koppe de bal troch op Silvester van der Water, dy't tusken fjouwer Cambuurspilers troch raak skeat.
Barto
Doe wie Cambuur wol direkt wekker. Twa minuten letter ferovere Martijn van der Laan de bal op it middenfjild. Nei in oanfal oer de rjochterkant bedarre de bal úteinlik mei wat gelok foar de fuotten fan Martijn Barto. Dy twivele gjin momint en skeat de bal efter Chiel Kramer. Hast gie Cambuur dochs mei in efterstân nei de klaaikeamers ta, mar dizze kear skeat Van der Water krekt njonken.
It begjin fan de twadde helte hie in soad libben, mei kânsen oan beide kanten fan it fjild. Daniel Crowley seach dat Kramer syn skot pakte en ynfaller Ricardo Kip skeat net hurd genôch.
Foarsprong
Tweintich minuten foar tiid kaam Cambuur dochs op foarsprong. Justin Mathieu krige de bal fan Crowley en skeat fan ôfstân raak yn de koarte hoeke.
Spannend slot
Yn de lêste tsien minuten sette Almere City oan en waard it spannend. Hast soarge Crowley oan de oare kant lykwols foar de beslissing. It skot fan 25 meter ôf einige op de latte. Dêrnei stjoerde Almere City alle spilers nei foarren ta. Dat smiet noch wat benaude mominten op foar de Cambuurgoal, mar de Ljouwerters oerlibben it offensyf en koenen wer ris jûchje.
Sportklup Cambuur - Almere City FC 2-1 (1-1) 33. Silvester van der Water 0-1, 35. Martijn Barto 1-1, 71. Justin Mathieu 2-1
Opstelling Cambuur: Erik Cummins; Jordy van Deelen, Martijn van der Laan Robbert Schilder, Sai van Wermeskerken; Mathias Schils (61/Ricardo Kip), Daniel Crowley, Daan Boerlage; Alvin Daniels (61/Issa Kallon), Martijn Barto, Justin Mathieu


title: Provinsje stipet Waadhoeke om Biltsk taalbelied te meitsjen

maintext:
De provinsje jout de gemeente Waadhoeke ynhâldlike en finansjele stipe om in taalbelied op te stellen, foar it Frysk en it Biltsk. Dat is it antwurd fan de provinsje op in moasje fan de FNP foar de erkenning fan it Biltsk as streektaal. Ek wol de provinsje it Biltsk in goed plak jaan yn it ûnderwiisbelied. Yn de ôfrûne jierren is mei stipe fan de provinsje al in ferskaat oan Biltsk (les)materiaal ûntwikkele foar yn de foarskoalske perioade en it primêr ûnderwiis.
Bysûndere posysje
Om de posysje fan it Biltsk te fersterken is yn desimber 2017 in bestjoerlike oerienkomst Frysk taalbelied tekene tusken it Ryk, provinsje en de nije gemeenten Ljouwert, Súdwest-Fryslan en Waadhoeke. Yn de oerienkomst wurdt beneamd dat it Biltsk in bysûndere posysje ynnimt yn it talelânskip en is oerienkommen dat Waadhoeke ynset op meartaligens, werûnder it Biltsk.
Petysje foar erkenning
Earder is besocht it Biltsk erkend te krijen yn it Europeesk Hânfest foar regionale talen. Dat fersyk hat de minister ôfwiisd om't it Biltsk net as aparte taal sjoen wurdt, mar as mingfariëteit fan de kultuertalen Nederlânsk en Frysk. Nei oanlieding fan dy ôfwizing is yn febrewaris ferline jier in petysje oanbean oan leden fan de Earste en Twadde Keamer, mei mear as 1.300 hantekens. De petysje gie oer de noed fan de posysje fan it Biltsk yn de nije fúzjegemeente Waadhoeke. De Twadde en Earste Keamer ha neat mei de petysje dien en en net de erkenning fan it Biltsk regele.


title: Hierder Bonnemahûs wol eigener foar rjochter slepe

maintext:
De hierder fan it monumintale Bonnemahûs yn Hurdegaryp wol de eigener fan de filla, feriening Hendrick de Keyser út Amsterdam, foar de rjochtbank slepe fanwege efterstallich ûnderhâld. Neffens hierder Jos Risseeuw hat it eardere wenhûs fan de ferneamde arsjitekt Abe Bonnema tefolle mankeminten. Der sitte bygelyks skuorren yn de moarmeren terrassen en it súdlike balkon hat te lijen fan betonrot. Foar de tún fan it Ryksmonumint moat neffens Risseeuw heechnedich in nij plan makke wurde, want ferskate beammen út it orizjinele ûntwerp binne der min oan ta of sels al omfallen.
Risseeuw freget feriening Hendrick de Keyser al in pear jier om de ferskate problemen op te lossen. Omdat ek oerlis oer it ûnderhâld fan de filla yn Hurdegaryp net holpen hat, hat Risseeuw feriening Hendrick de Keyser mei in daging oproppen, de ferskate mankeminten sa gau mooglik te meitsjen. Yn it gefal dat Hendrick de Keyser dat net wol of docht, soe de feriening in symboalyske twangsom fan 50 euro deis betelje moatte.
De filla yn Hurdegaryp is fan it jier 1962 en jildt as in wichtich foarbyld fan moderne arsjitektuer. De tún, in ûntwerp fan Mien Ruis, is in belangryk ûnderdiel fan it kompleks.


title: Tbs mei twangferpleging foar Ljouwerter dy't mem deastuts

maintext:
De 32-jierrige man dy't yn juny ferline jier oan de Bereklauw yn Ljouwert syn mem deastuts en syn heit libbensgefaarlik ferwûne hat, hat freed yn de rjochtbank tbs mei twangferpleging oplein krigen. De rjochter feroardiele de Ljouwerter foar deaslach en it besykjen dêrfan.
De rjochter is it mei saakkundigen iens dat de Ljouwerter ûntarekkenber is. Dêrtroch is de man net strafber en wurdt er ûntslein fan alle rjochtsferfolging. De rjochter achtet de kâns op herhelling grut, wannear't de man net behannele wurde soe.
De man liedt oan psychiatryske oandwaningen, wêrûnder skizofreny en selsoerskatting. De man wol net behannele wurde en nimt ek gjin medikaasje.


title: Autopoetser ferkeapet auto troch en moat de sel yn

maintext:
In 39-jierrige ynwenner fan De Pein moat in moanne de sel yn om't er in auto sûnder tastimming trochferkocht hie. De man moast de auto eins allinnich mar poetse, mar hie sûnder it de eigener te sizzen, de wein trochferkocht.
De frou fan wa't de Opel Vectra wie woe de auto eins sels ferkeapje, mar kaam derachter dat de man dy't sy frege hie om har auto te poetsen de wein sels op Facebook te keap stean hie. Yn de tuskentiid hie de fertochte hieltyd tsjin de frou sein dat er it drok hie, en noch net oan it poetsen ta kaam wie.
Brân
Nei't de frou fia WhatsApp dúdlik makke hie dat se har Opel werom hawwe woe, fûn se in enveloppe mei 300 euro yn de brievebus. It die bliken dat de Peiner de auto foar 650 euro trochferkocht hie oan in bedriuw yn Ljouwert. De frou krige dêrnei op driigjende toan fan it bedriuw te hearren dat se de "vrijwaringscode" trochjaan moast. Soe se dat net dwaan, dan waard de auto yn de brân stutsen.
Skeafergoeding
It die bliken dat de fertochte sels oan de auto knutsele hie, en nei alle gedachten de motor opblaasd hie. De man wie brutaal te wurk gien, sa fûn de plysjerjochter. Neffens de rjochter moat de auto werom nei de frou, en moat de fertochte tûzen euro skeafergoeding betelje, boppe-op de 300 euro dy't er al oan de frou jûn hie.


title: Fûgelwacht Bûtenpost lûkt de stekker der nei 72 jier út

maintext:
De fûgelwacht fan Bûtenpost hâldt der nei 72 jier mei op. Dat is tiisdeitejûn unanym besletten op in spesjale ledegearkomste, dêr't tweintich leden by oanwêzich wienen. De feriening hat goed 400 leden en donateurs, mar om't it bestjoer al jierren gjin nije bestjoersleden fine kin, is de stekker der no definityf útlutsen. De leden en donateurs kinne har oerskriuwe litte nei de fûgelwacht fan Kollum. De fûgelwacht dêr is warber mei brûzende aktiviteiten foar jonge en âlde leden.
Bestjoerslid en haad neisoarch Dirk Henstra fynt it hiel spitich dat de fûgelwacht yn Bûtenpost der mei ophâldt, mar seach it al in tal jierren oankommen. "No't it aaisykjen flink ûntmoedige is, hawwe minsken ek minder nocht om it fjild yn. Yn Bûtenpost en omkriten is der wol in lytse, aktive groep mei neisoargers, mar dy kinne de hiele feriening net draaiende hâlde."


title: Biblioteek yn Beetstersweach krijt nije formule

maintext: De biblioteek yn Beetstersweach krijt in nije formule. De byb is tenei faker en langer iepen en der wurde ek kursussen, aktiviteiten en tsjinstferliening oanbean, lykas de biblioteken yn Oerterp en op De Gordyk. Sa kinne minsken der daliks help krije by it ynboargerjen en by it learen lêzen en skriuwen. De gemeente Opsterlân stelt ekstra jild beskikber om ien en oar mooglik te meitsjen.


title: Jong Cambuur boekt winst tsjin Jong Eindhoven

maintext:
Jong Cambuur reizge moandei ôf nei Eindhoven om it dêr tsjin Jong FC Eindhoven op te nimmen. Beide ploegen stean yn punten gelyk en se hawwe noch folop sicht op de play-offs. De Ljouwerters giene mei in achterstân fan 2-1 de rêst yn. It iennige doelpunt foar Cambuur waard makke troch Osama Ben Kaddour.
Nei de rêst slaggen de Ljouwerters deryn de 2-1 achterstân om te setten yn in foarsprong. De beloften fan Cambuur koene mei in einstân fan 3-2 wer op hûs oan. De goals yn de twadde helte waarden makke troch Cody Claver en Rutger Etten.


title: Rjochtsaak Van Seggeren: IM hat soad bewiis tsjin fertochte

maintext:
Tjeerd van Seggeren is ferline jier july troch in hurd of stevich foarwerp op syn holle slein. Dêrtroch is hy om it libben kommen en dat is mei opsetsin dien. Sa die woansdei bliken op de rjochtsaak tsjin de frou fan Van Seggeren, dy't haadfertochte is. Mooglik hat syn frou slein, mar it kin ek wêze dat in oar it dien hat. Justysje giet der ek fan út dat sy net allinnich wie.
De 37-jierrige Van Seggeren waard begjin july dea fûn yn in greide by De Westereen. Op dat plak is er ek om it libben brocht. Hy hie swiere ferwûningen oan syn holle. Hy hie derfoar in pleatslik festival besocht.
DNA
Neffens it Iepenbier Ministearje net omkaam troch in oanriding sa't lang tocht waard. De frou fan de fertochte kaam hieltyd mear yn byld. Se wie yn de buert yn de nacht fan it misdriuw. Neffens it IM binne DNA-spoaren fan de fertochte oantroffen op de klean fan Tjeerd van Seggeren. Boppedat siet DNA fan de fertochte op it geslachtsdiel fan it slachtoffer. Mooglik ha se flak foar it misdriuw noch seks hân, seit it IM. Der binne farvespoaren yn de skedel fan it slachtoffer fûn. It wienen deselde blauwe farvedieltsjes as yn de auto fan de fertochte fûn. Neffens it IM is it motyf relaasjeproblemen. It gie der nochal heftich oan ta neffens ôfharke petearen.
Volgens OM is het motief relatieproblemen. Het ging er nogal heftig aan toe volgens afgeluisterde gesprekken @OmropNijs — Auke Zeldenrust (@zeldenrust007) March 28, 2018
Undersyk te tin
Neffens de advokaat fan de fertochte is it ûndersyk te tin. "Alles wordt op bordje van mijn cliënt gelegd. Het oordeel is al geveld." De fertochte sei dat se har man net fermoarde hat.
Verdachte aan het woord: ik heb m’n man niet vermoord !!! @OmropNijs — Auke Zeldenrust (@zeldenrust007) March 28, 2018
Pijn, verdriet en onmacht
De sittingsseal siet fol mei famylje en freonen en minsken út de omjouwing. Yn in parseferklearring hat de famylje Van Seggeren it oer "pijn, verdriet en onmacht bij de nabestaanden". Se skriuwe fierder: "de wreedheid waarmee Tjeerd om het leven is gebracht is met geen pen te beschrijven". Fierder wurdt tank sein foar alle belutsenheid dy't de famylje krigen hat. Ek plysje en resjersje wurde betanke foar de ynset dy't dien is.


title: Selstraf easke tsjin asylsiker fanwege húslik geweld

maintext:
Tsjin in 44-jierrige Iraakske asylsiker út Burgum is fjouwer moanne sel easke, omdat er syn frou en bern mishannele ha soe. De famylje wennet 2,5 jier yn Nederlân. De frou hat ein ferline jier oanjefte dien tsjin har man. Dy soe har al sûnt it begjin fan harren houlik mishannelje en letter de bern ek.
De man ûntkent. Neffens him giet it om in komplot en ha oaren syn frou tsjin him opset. Justysje leaut dêr neat fan en seit dat der genôch bewiis is. Njonken de selstraf easket justysje ek in kontaktferbod. De rjochter docht oer twa wiken útspraak.


title: Lutz Jacobi wurdt nije direkteur Waadferiening

maintext:
Lutz Jacobi wurdt de nije direkteur fan de Waadferiening. De âld-politika begjint op 1 maaie oan har nije funksje. Jacobi hat yn de tiid dat se yn Den Haag yn de Twadde Keamer siet de bynamme 'Waddenkoningin' krigen. Se makke foar elke perioade dat se yn de Keamer siet in Waadpunteplan mei de wichtichste punten foar de kommende jierren. Se is fûl tsjinstanner fan boarringen nei gas en sâlt.
"Onvermoeibaar"
"Een onvermoeibare en verbindende strijder voor het wad, los van politieke kleur", dat seit foarsitter fan de Waadferiening Kim van Nieuwaal oer de nije direkteur. "We zullen haar vaardigheden en netwerk goed kunnen gebruiken bij het nadenken over de nieuwe beheerautoriteit die er gaat komen. Bovenal zijn we blij dat we met Jacobi iemand hebben gevonden, die weet uit te dragen dat het wad van heel Nederland is."
"Geweldich"
Lutz Jacobi is berne yn Ketlik. Yn 2006 kaam se foar de PvdA yn de Twadde Keamer. Jacobi: "Ik fyn it geweldich dat ik my no as direkteur fan de Waadferiening mei in entûsjast team en mei bewenners, ûndernimmers en leafhawwers ynsette mei foar it gebiet dat my sa oan it hert giet."
De Waadferiening set him yn foar de rêst, romte en rûge natuer fan Wrâlderfguod Waadsee. De feriening hat 35.000 leden en donateurs, dy't opkomme foar de belangen fan it gebiet.
Jacobi is ek fraksjefoarsitter fan de PvdA yn de gemeenteried fan Ljouwert. Se wie listlûker foar de partij by de lêste gemeenteriedsferkiezingen yn novimber ferline jier.


title: Poëtyske ierappels fan Malta werom op Fryske grûn

maintext:
De Malteeske ierappels binne wer werom yn Nederlân. It giet om de earste risping fan it jier 2018. It bysûndere is dat it giet om de poaters dy't ôfrûne hjerst op It Bilt fan it lân helle binne en doe nei Malta brocht binne. No binne se dus wer werom yn Fryslân. Malta is tagelyk mei Ljouwert kulturele haadstêd fan Europa en de ierappelútwiksel is ûnderdiel fan in mienskiplik kultureel projekt, Poetic Potatoes.
Gedichten
De earste Malteeske ierappels kamen tongersdeitemoarn oan by it gemeentehûs fan Waadhoeke yn Frjentsjer. Dêr stie in delegaasje mei ûnder oare de ambassadeur fan Malta se op te wachtsjen. In Malteesk gedicht wie yn fjouwer talen (Malteesk, Ingelsk, Nederlânsk en Biltsk) oan de jute ierappelsekken fêstmakke.
It idee fan Poetic Potatoes is dat poatierappels sûnt 2014 mei in Frysk gedicht nei Malta brocht wurde. De dêr ferboude Malta's wurde mei in Malteesk gedicht yn de hannel brocht. De spesjaal ferpakte ierappels dy't tongersdei nei Frjentsjer brocht waarden, binne likernôch ien moanne lang te krijen by selektearre supermerken.
It is it lêste projekt fan Poetic Potatoes foar it Kulturele Haadstêd-projekt Potatoes Go Wild.


title: Posters tsjin wenweinkamp plakt by Fennepark yn Drachten

maintext:
Ferkiezingsposters by it Fennepark yn Drachten binne beplakt mei posters mei de tekst 'Nee tegen woonwagenkamp.' Earder dizze wike waard bekend dat bewenners fan it Fennepark harren soargen meitsje oer de útwreiding fan de wenweinstânplakken.
De gemeente Smellingerlân hat trije plakken yn de wyk oanwiisd dêr't mooglik tweintich wenweinen komme, mar de bewenners binne it der net mei iens. Se binne bang foar oerlêst en fine dat de gemeente de proseduere net goed folge hat. It is net dúdlik wa't achter de aksje mei de posters sit.


title: Harkemase Boys ferliest thús fan ACV

maintext: Harkemase Boys hat tiisdeitejûn op it eigen fjild mei 2-1 ferlern fan ACV. It earste doelpunt yn dizze ynhelwedstriid fan 17 febrewaris wie foar de Friezen, makke yn de 32e minút troch Berwout Beimers. Daniël Schans fan de tsjinpartij soarge yn de 39e minút foar de 1-1. Krekt foar't de skiedsrjochter de rêst oankundige, makke Justin Mulder noch gau it twadde doelpunt foar de Drinten. Yn de twadde helte wiene der noch kânsen foar Harkemase Boys om der in lyk spul fan te meitsjen, mar de ferdigening fan ACV liet dat úteinlik net ta.


title: Teaterstik oer mislearre revolúsje Piter Jelles Troelstra

maintext:
Der is in teaterstik makke oer de mislearre oprop ta in sosjalistyske revolúsje fan Piter Jelles Troelstra yn 1918. Dit is no hûndert jier lyn, in moaie oanlieding foar de Stifting Kulturele Betinkingen Fryslân om dêrby stil te stean.
Fjouwertûzen Fryske middelbere skoalbern gean kommende wiken nei it stik ta. Yn it foar krije se les oer it ûnderwerp en moatte se slogans betinke, dy't se yn it stik brûke moatte. It stik giet tiisdeitejûn yn premjêre. It is dus bedoeld foar middelbere skoallen, mar yn april is der ek in kear in iepenbiere foarstelling dêr't eltsien in kaartsje foar keapje kin.


title: Grutte ferbouwing basisskoalle yn krimpgebiet is klear

maintext:
De Ferwerter basisskoalle Op Streek is folslein renovearre. Freed wie de offisjele weriepening fan de skoalle, mei alle minsken dy't oan de ferbouwing meiholpen hawwe. De skoalle wie al jierren oan renovaasje ta en ôfrûne simmer wie it lang om let safier.
Op de skoalle sitte hûndert bern. Foar in skoalle yn in krimpregio docht Op Streek it dus goed. Direkteur Jaap Wieb Eelkema is dan ek net benaud dat de grutte ferbouwing foar neat is. "We hawwe wol in bytsje lêst fan krimp. Mei de ferbouwing hiene we ek in pear lokalen slope kind, mar dat hawwe we mei sin net dien. Yn plak dêrfan hawwe we de berne-opfang in plak jûn yn de skoalle."


title: In lyts stikje greide keapje om de greidefûgels te rêden

maintext:
Net langer stilsitte en ôfwachtsje, mar sels wat dwaan om de weromrin fan greidefûgels tsjin te hâlden. Net allinnich de boeren, mar elkenien. Dat is de ynset fan de nije kampanje fan Vogelbescherming Nederland.
De organisaasje fynt dat de oerheid te min foar de greidefûgels docht. Dêrom is sneintemoarn yn it radioprogramma Vroege Vogels de ôftraap jûn foar de kampanje 'Elke meter telt'. Dêrby kinne minsken foar fiif euro tsien kante meter gerslân keapje dat dan feroare wurdt yn in stik blomryk lân dat better geskikt is foar greidefûgels.
De fûgelbeskerming wurket hjirfoar gear mei ferskate boeren. Foar 1 july wol Vogelbescherming Nederland 50-tûzen euro ophelle hawwe. Dan kin der 100-tûzen kante meter lân geskikt makke wurde foar de greidefûgels. De fûgelbeskerming rjochtet him op fiif grutte gebieten yn Nederlân, ûnder oare by Idzegea, op Skylge en de Onnerpolder by Grins.


title: Opsterlân is koprinner mei boargerhelpferlieners

maintext: De gemeente Opsterlân is in foarbyld foar oare Fryske gemeenten as it giet om it tal AED's en it tal boargerhelpferlieners dat reanimearje kin. Troch ferskate boargerinisjativen en de help fan Stichting Fryslân Hartveilig binne der yn Opsterlân no mear as 400 reanimaasje-boargerhelpferlieners en 37 oanmelde AED's. Fryslân Hartveilig set him yn om in dekkend reanimaasjenetwurk op te bouwen yn Fryslân.


title: Plysje-aksje om bloed te jaan

maintext:
Meiwurkers fan de plysje yn Fryslân wurde mei in spesjale kampanje oanmoedige om bloed te jaan by bloedbank Sanquin. Op moandei 16 april kin it plysjepersoniel út de hiele provinsje bloedprikke litte yn Ljouwert. As minsken noch nea bloed of plasma jûn hawwe, kinne se ek har bloed teste litte en letter it donortrajekt yngean.
De aksje is betocht troch plysjemeiwurkers Oeble Bouma en Rein de Jong, dy't beide al jierren bloed of plasma jouwe. Om't Sanquin yn Ljouwert dit jier noch 800 nije donoaren nedich hat, setten de manlju yn gearwurking mei de bloedbank in aksje op om mear donoaren te krijen. De inisjatyfnimmers hoopje dat dizze aksje helpt om de drompels wei te nimmen by kollega's, dy't wol graach bloed jaan wolle, mar dat noch nea regele hawwe.


title: Stimburo's iepen: gemeenteriedsferkiezingen yn Fryslân

maintext:
Ynwenners fan fjirtjin Fryske gemeenten kinne woansdei nei de stimbus om in nije gemeenteried te kiezen. Fan 07.30 oere moarns oant 21.00 oere jûns kinne Friezen harren stim útbringe op de partij en politikus fan harren foarkar.
Yn dizze Fryske gemeenten wurdt stimd foar in nije gemeenteried: Weststellingwerf, Eaststellingwerf, Opsterlân, Smellingerlân, Achtkarspelen, Tytsjerksteradiel, Dantumadiel, It Hearrenfean, De Fryske Marren, It Amelân, Flylân, Skiermûntseach, Skylge en Harns. Yn it neijier meie ynwenners fan Dongeradiel, Ferwerderadiel en Kollumerlân noch nei de stimbus.
Njonken dat der yn in soad Fryske gemeenten ferkiezingen foar de gemeenteried binne, wurdt alle ynwenners fan Fryslân ek frege har út te sprekken yn it riejaand referindum. Dat giet oer de 'Wet op de inlichtingen- en veiligheidsdiensten 2017', dy't it wurk en de taken fan de Nederlânske ynljochtinge- en feilichheidstsjinsten befettet.
Live by Omrop Fryslân
De útslaggejûn fan de gemeenteriedsferkiezingen is live te folgjen by Omrop Fryslân. Fan 19.00 oere ôf op de radio en ek mei in livestream op ynternet. Om 22.00 oere kinne jo de ferkiezingen ek by ús op telefyzje folgje.
Ferslachjouwers op 'en paad
De presintaasje yn de studio by Omrop Fryslân is yn hannen fan Jan Durk de Haan en Andries Bakker. Sy ûntfange gasten en skeakelje live mei ferslachjouwers yn Achtkarspelen, De Fryske Marren, Smellingerlân en It Hearrenfean.
Sjoch foar alles oer de gemeenteriedsferkiezingen yn Fryslân op de spesjale side fan Fryslân Kiest: de gemeenteriedsferkiezingen 2018.


title: FNP grutte ferliezer yn De Fryske Marren

maintext:
De FNP is de grutte ferliezer wurden fan de riedsferkiezingen yn De Fryske Marren. De FNP wie de grutste partij yn de gemeente, mar ferlear fjouwer fan de tsien sitten. Yn de nije ried is it CDA de grutste partij mei acht sitten.
Winst GrienLinks en NCPN
Winst wie der yn De Fryske Marren foar GrienLinks - fan ien sit nei trije sitten - en foar de kommunisten fan de NCPN; dy giene fan ien nei twa sitten.
De folsleine útslach fan De Fryske Marren op in rychje: CDA de grutste partij mei acht sitten, FNP seis sitten (-4), VVD fjouwer sitten, PvdA fjouwer sitten, GrienLinks trije sitten (+2), D66 twa sitten, NCPN twa sitten (+1), ChristenUnie ien sit, Burgerpartij ien sit. De Burgerpartij is nij yn de ried fan De Fryske Marren.
'Skop ûnder de kont'
FNP-listlûker Jan Volbeda bleau rêstich nei de 'skop ûnder de kont' fan de kiezer. "Wy hawwe de ôfrûne jierren allinnich mar groeid, groeid groeid. Dan komt der in dei dat je ferlieze. No, dy dei is hjoed." It ferlies betsjut foar Volbeda net dat de FNP automatysk yn de opposysje bedarret, mar hy lit it inisjatyf graach oan it CDA as grutste partij.
Witte hoe't Fryslân en dyn gemeente stimd hat? Folgje de útslaggejûn op de radio, op telefyzje of yn de stream yn ús live-artikel. Utslaggen, ferslachjouwers op lokaasje, analyzes en de earste reaksjes komme yn it ferkiezingsprogramma 'Fryslân Kiest' foarby.


title: Gertjan Verbeek moat fuort by FC Twente

maintext:
Trainer Gertjan Verbeek fan FC Twente giet fuortendaliks by de klup wei. Al mei al wie de âld-Hearrenfeantrainer noch gjin heal jier yn tsjinst by FC Twente. De klup wûn mei Verbeek mar ien duel yn de kompetysje en dêrmei stiet FC Twente no op it lêste plak fan de earedifyzje.
De nije Cambuurtrainer René Hake waard dit seizoen ek al fuortstjoerd by FC Twente fanwegen tsjinfallende resultaten. Marino Pusic nimt de taken fan Verbeek oer. Verbeek, dy't ek technysk manager wie by FC Twente, hie in kontrakt oant mids 2019.


title: Grinsrjochter Erwin Zeinstra mei wer nei it WK fuotbal

maintext:
Grinsrjochter Erwin Zeinstra fan Dronryp is kommende simmer op 'e nij aktyf op in wrâldkampioenskip fuotbal. Wrâldfuotbalbûn FIFA hat tongersdeitemiddei de definitive list bekend makke fan skiedsrjochters en assistint-skiedsrjochters dy't op it toernoai yn Ruslân yn aksje komme. It is foar de twadde kear dat de Rypster op in WK flagje sil. Ek yn 2014 yn Brazilië wie Zeinstra der by. Heal juny set it WK yn Ruslân útein.
Lêste kear
It is wol de lêste kear foar Zeinstra dat hy grinsrjochter is op in WK. It is foar harren team, mei dêryn ek skiedsrjochter Björn Kuipers en de oare grinsrjochter Sander van Roekel, yn ferbân mei harren leeftiid net mooglik om op noch in eintoernoai oanwêzich te wêzen.
Nij hichtepunt
It is foar Zeinstra in nij hichtepunt yn syn karriêre as grinsrjochter. Yn 2012 en 2016 wiene se al by it EK fuotbal en yn 2014 dus al by it WK. Ek lieden de manlju noch wedstriden op de Confederations Cup en finales fan de Champions League en Europa League.


title: "Wat (noch) net op de wurklist stiet fan it keatsbûn"

maintext:
"It keatsseizoen komt der oan. It earste seintsje dat je dêroer krije is de oankundiging fan de Algemiene Ledegearkomste, yn keatsrûnten better bekend as de AV. Dy AV is tongersdei. As sjoernalist krije je dan in digitaal pak papier tastjoerd fan Boukje fan it bûnsburo en dan kinne je der mar foar sitten gean.
Troch Geert van Tuinen
It keatsseizoen begjint dit jier op 27 april yn Holwert mei in partij foar earsteklassers. De lêste keatsbal wurdt slein op snein 16 septimber troch de tritichplussers yn Winsum. En dan binne der yn 2018 440 partijen ôfwurke yn 16 kategoryen.
Ik blêdzje troch de stikken. De rekken 2017 slút mei in posityf resultaat fan, skrik net, 394 euro. En dat op in begrutting fan krapoan acht ton. Dy begrutting is foar 2018 ek rûn, al moat der wol in greep fan 95.000 euro dien wurde yn de reserves. Ik lês, lykas foargeande jierren, dat de subsydzjebydragen fan NOC*NSF wer wat leger útfallen binne, mar gelokkich hat haadbestjoerslid Jan van Erve de wyn der goed ûnder en hat hy, mei Rianne Tanghe en meiwurkers, soarge foar mear sponsorjilden. Dat kompensearret moai. Mei FB Oranjewoud hat de KNKB in baas sponsor foar meardere jierren fêstlein. 127.000 euro smyt FB Oranjewoud yn it jier yn it keatsen en as de KNKB goed syn bêst docht kin dêr noch ris goed 17.000 euro by komme. Koesterje sa'n jildsjitter!
Soargen binne der ek by it KNKB. It senioareledetal rint hurd tebek. Yn fergelyk mei 2015 alwer 1.385 leden minder. It totaal binne der no 8.714 senioareleden. Soarchlik. Gelokkich kompensearret de jongerein it in bytsje. Dêr falt in pluske te notearjen fan 46, op in totaal fan 2.807. It bûn telt no 11.500 leden en de fraach is mar oft it totaal op termyn boppe de 10.000 bliuwe kin. Sa net, dan wurdt it KNKB echt in marzjinaal sportbûn.
It binne in pear grepen út de jierstikken fan de KNKB. As ik it goed ynskat, kin de gearkomste binnen trije kertier ôfhannele wurde. It measte sil mei in klap fan de hammer ôfdien wurde. Fansels, de AV-tigers sille har wol wer efkes jilde litte, mar foarsitter Wigle Sinnema kin op syn folslein eigen, mei ik sizze relaxte wize, de gearkomste flot nei syn ein bringe. Dat wie ferline jier ek sa. Mar doe betocht Wigle him dat syn "moments of fame" wol hiel koart west hienen. En doe betocht hy dat alle haadbestjoersleden mar wat fertelle moasten oer harren portefúlje. Tsja.. sa kinne je in gearkomste ek oprekke.
Dit senario driget dit jier wer, mar no haw ik in tip foar Wigle. Want der is wol wat oan de hân yn keatslân. De publike belangstelling foar it keatsen nimt ek ôf en no binne der in oantal leafhawwers, keatskenners, dy't ris in pear jûntsjes byelkoar sitten hawwe en wat plannen makke hawwe. It binne net de minsten dy't har drok meitsje om feroaringen yn de keatssport. Wat te sizzen fan âld-keatsers Gerrit en Johan Okkinga, Johannes Brandsma en de leafhawwers Durk Bonnema, Dirk Wiersma en Syds Schat. Der sil grif wol in drankje skonken wêze by de byienkomsten fan dizze manlju (dat heart úteinlik by it keatsen), mar sy komme mei hiel konkrete foarstellen om it keatsen oantrekliker te meitsjen. En dy plannen binne ek al oan de KNKB presintearre.
Tongersdei 8 maart sieten de mannen om de tafel mei bûnsdirekteur Marco Hoekstra en de haadbestjoersleden Tjeerd Dijkstra (skiedend HB-lid) en Dirk Kuperus (syn opfolger). En it hat in goed petear west, sa liet de frontman fan de leafhawwers, Johan Okkinga, witte. Mar oft de besteande plannen al dit jier syn beslach krije, is noch mar de fraach.
De ranking stiet boppe-oan de winskelist fan de leafhawwers. Of leaver sein: it ophâlden mei dy ranking. Ik fertaal mar efkes hoe't der troch in protte minsken (en seker troch dizze leafhawwers) sjoen wurdt nei dit wiskundich útdoktere systeem fan promoasje en degradaasje. De ranking is as in Folendamske pofbroek om it liif fan in te meager bern. Fierstente grut. Fierstente yngewikkeld. Net in minsk begrypt it. Fuort mei dy ranking dus, sa sizze de leafhawwers.
It alternatyf? Dat komt út de âlde doaze. "Oude wijn in nieuwe zakken", mar yn dit gefal neat mis mei. Yn de 90'er jierren wie der it promoasje/degradaasje systeem ûnder de namme "Yn it fjoer fan it Spul". Dat wolle ús leafhawwers wer werom hawwe. Acht partijen keatse op haad- en earste klasse. Punten telle en de ûnderste twa partoeren fan de haadklasse degradearje nei de earste klasse en, omkeard, de boppeste twa fan de earste klasse gean nei de haadklasse. En de beoardieling fan (de prestaasjes fan) de keatsers komt wer yn hannen fan in sterke, ûnôfhinklike Technyske Kommisje (de mannen hawwe al in list mei nammen).
Prachtich systeem. Wurket as in tierelier, elkenien begrypt it en it past by de aard en omfang fan it keatsen. Foar de folsleine útwurking kin altyd noch in berop dien wurde op de útfiners fan dit systeem, âld-foarsitter Sake Saakstra en âld- haadbestjoerslid Willem de Haan. Ik soe sizze: Dwaan. Direkt! Mar sa ienfâldich leit it net by it haadbestjoer, want de ranking is dochs in bytsje hillich yn bestjoerlike rûnten. Mar goed: it plan leit der no yn alle gefallen. Der wurdt oer praat.
De leafhawwers komme mei mear. Hiele praktyske dingen. Lykas it opjaan fan de partoeren foar de ferskate partijen. 'Hoecht net mear', sizze de mannen. Je stean op dy list, dat wit elkenien. Pas as je net kinne, dan moatte je je efkes ôfmelde. Prima! Dat foarkomt "Wytmarsumer tastannen". Keatsferiening Pim Mulier moast it ferline jier op syn grutte keatspartij dwaan sûnder de PC-winners, omdat Bauke Triemstra ferjitten wie it partoer op te jaan. Skande fansels.
De leafhawwers wolle ek it bylotysjen wer yn eare werstelle (dus net mear by freegje) én wolle de ferdieling tusken frije formaasje partijen en troch elkoar lotterspartijen oars hawwe. Dy ferdieling is no 24 frije formaasjepartijen om 5 troch elkoar lotterspartijen. De leafhawwers wolle nei in ferdieling fan 20 om 10. Dat is goed nijs foar de 'mindere goaden', dy't no folle mear kâns krije om op it heechste nivo ris súksesfol te wêzen. Wurket stimulearjend.
Fierders wolle de leafhawwers wat dwaan oan it ynslaan op it wedstriidfjild. Moat folle koarter (of hielendal net) as no yn de praktyk bart. Skoften sit it publyk nei neat te sjen. Neat wurdich. Aksje op it fjild! En dat skeelt by eltse partij al gau fiif minuten. By 10 partoeren (9 partijen) is dat krapoan in oere tiidwinst! En koartere wedstriden, dat wol dochs ek de KNKB? Rap ynfiere dus dy maatregel.
En sa binne der noch mear ideeën, bygelyks oer ferskate kleuren ballen, in amer mei ballen op de boppe (trochkeatse bliksem, net wachtsje op dy iene bal) en oare hiel praktyske, flot yn te fieren ideeën. In moai inisjatyf fan de leafhawwers, dat freget om, wêr't dat kin, rappe, konkrete útwurking en útfiering. It leafst noch foar dit seizoen.
De stimming is posityf, dus ik bin optimistysk. En in earste konkrete stap kin al set wurde op de AV fan tongersdei. As Wigle tinkt: dizze gearkomste giet wol hiel rap, jou dan efkes it wurd oan Johan Okkinga en lit him fertelle oer de ideeën fan him en syn maten. Dan komt der beweging. Dan is elkenien bypraat. En dêr is sa'n AV dochs ek foar bedoeld, toch?"


title: Suksesfolle banemerken Talant krije ferfolch

maintext:
De banemerken fan soarchorganisaasje Talant hawwe oant no ta wurk opsmiten foar 45 minsken. Dat kinne der mear wurde, want der binne noch petearen pland mei minsken dy't ek sollisitearre ha. Talant hat de ôfrûne wiken fiif banemerken organisearre, omdat der ferlet is fan personiel. Dan giet it om fêste banen, mar ek bygelyks tydlik wurk of fakânsjebaantsjes.
Fanwegen it sukses fan de earste fiif komme der noch fjouwer banemerken, yn maaie.


title: Sander de Rouwe ynformateur yn De Fryske Marren

maintext:
Deputearre Sander de Rouwe sil de kommende wike optrede as ynformateur by de kolleezjefoarming yn de gemeente De Fryske Marren. CDA-listlûker Luciënne Boelsma hat Sander de Rouwe hjirfoar frege. It CDA waard woansdei de grutste partij by de ferkiezings yn De Fryske Marren en nimt sadwaande it inisjatyf by de kolleezjefoarming.
De Rouwe sil moandei begjinne mei ferkennende petearen mei de listlûkers fan de njoggen partijen yn de ried fan De Fryske Marren. De ynformateur wol yn dy petearen de mooglikheden ûndersykje dy't liede ta in kolleezje mei foldwaande draachflak en oanslutend advisearje mei hokker partijen neffens him it bêste fierder praat wurde kin.


title: Jong SC Cambuur wint yn Almelo fan Jong Heracles

maintext: Jong SC Cambuur hat moandeitemiddei de wedstriid yn de beloftekompetysje yn Almelo tsjin Jong Heracles mei 2-0 wûn. De doelpunten foelen yn de earste helte. De skoare waard iepene troch Xander Houtkoop yn de 23e minút út in strafskop, Kevin van Kippersluis ferdûbele de Ljouwerter foarsprong krekt foar it skoft. De ploech fan trainer Dennis van der Ree stiet op in kreas twadde plak yn de kompetysje mei 25 punten út 14 wedstriden. Jong SC Hearrenfean is koprinner mei 30 punten út 13 wedstriden.


title: "Gemy is fuort": LDODK-trainer Erik Wolsink stapt op

maintext:
Erik Wolsink fan kuorbalklub LDODK fan De Gordyk hâldt fuortendaliks op as trainer. Wolsink en it bestjoer fan de klup bin dat oerienkommen. Wolsink syn taken wurde oernommen troch assistint-trainer Henk Jan Mulder. Yn in ferklearring op de webside fan LDODK skriuwt it bestjoer dat de 'gemy' tusken de trainer en de groep fuort wie. De prestaasjes bliuwe achter by de ferwachtings. Ferline jier slagge it Wolsink LDODK foar it earst yn de skiednis nei de play-offs te lieden foar it lânskampioenskip. No stiet de ploech mei noch twa wedstriden te spyljen op it fyfde plak.
Earder wie al bekend makke dat dit Wolsink syn lêste seizoen wurde soe op De Gordyk. Doe wie ek al dúdlik dat Henk Jan Mulder him opfolgje soe.


title: Bieb yn Beetstersweach krijt nije formule

maintext: De biblioteek yn Beetstersweach krijt in nije formule. De bieb is tenei faker en langer iepen en der wurde ek kursussen, aktiviteiten en tsjinstferliening oanbean, lykas de biblioteken yn Oerterp en op De Gerdyk. Sa kinne minsken der daliks help krije by it ynboargerjen en by it learen lêzen en skriuwen. De gemeente Opsterlân stelt ekstra jild beskikber om ien en oar mooglik te meitsjen.


title: Grut tekoart oan frachtweinsjauffeurs

maintext:
Der is in grut tekoart oan frachtweinsjauffeurs. Transportbedriuwen kinne hast gjin nije minsken mear yn de kabine krije. Frachten kinne aanst net mear levere wurde en frachtauto's komme stil te stean at der net gau wat feroaret.
Transporteurs lykas Portena op It Hearrenfean sette pensjonearre sjauffeurs en studinten yn, dy't sûnder frachtweinrydbewiis op lytsere auto's ride meie.
Boppedat set ynkoarten in kampanje útein om minsken waarm te krijen om achter it stjoer fan in frachtwein te stappen. By útstjoerbedriuw Werff Talent op It Hearrenfean, dat spesjalisearre is yn de transportsektor, hawwe se it smoardrok. Se wurde platbelle troch ûndernimmers dy't driuwend ferlet ha fan sjauffeurs. Om dy te finen, is Werff Talent faker iepen, tenei ek op tongersdeitejûn en sneontemoarn. Ek sil in spesjale sjauffeurscoach oan de slach om minsken op wei te helpen nei in baan yn de frachtweinkabine.


title: Pleatslik belang Ketlik: "No kin it boek ticht"

maintext:
De behanneling mei jeugd-tbs moat derop rjochte wêze dat de 14-jierrige jonge út Ketlik oait fierder kin mei syn libben. Dat seit Harm Wierda, foarsitter fan it pleatslik belang fan Ketlik. De jonge, dy't yn septimber syn âlden deade, krige tongersdei de maksimale straf fan 12 moanne jeugddetinsje en jeugd-tbs.
Nei de jeugd-tbs, dy't maksimaal sân jier duorret, sil de jonge yn de maatskippij weromkeare. Wierda: "Yn it doarp hoopje we ek dat dat mooglik wêze sil. It is yn famyljedrama en hy is sels eins ek ien fan de neibesteanden. Dat makket it noch dreger."
Doe't it drama foarich jier barde, hat it pleatslik belang him benammen rjochte op de leeftydsgenoaten fan de jonge. "We wienen alert op wat spile yn it doarp, op alle emoasjes. No kin it boek ticht foar it doarp, mar foar de jonge en de neibesteanden is it in oare saak."


title: Wichtige útoerwinning sealfuotbalsters Drachtster Boys

maintext:
De sealfuotbalsters fan Drachtster Boys ha freed in wichtige oerwinning pakt yn de striid om play-offs. Ut tsjin Pernis, de nûmer 2 fan de earedifyzje, waard it 2-3 foar de Drachtsters. Avanti koe thús yn Stiens in foarsprong tsjin Exstudiantes net fêsthâlde: 3-5.
Utoerwinning Drachtster Boys
Yn Schiedam sette Lotte Donath de Drachtsters op 0-1, mar Lenie Mendes Fernandes skeat Pernis op gelikense hichte. Nei't Atty Eelkema de 1-2 makke, waard it troch Felicia Sedighi op 'e nij gelyk.
Nei it skoft hienen de twa ploegen net in soad kânsen. Wol wienen de hieltyd mear oertredings. Drachtster Boys moast it yn de slotfaze twa minuten mei in spylster minder dwaan, om't Eelkema in twadde giele kaart pakte. De Drachtsters oerlibben dy twa minuten en mei noch minder as in minút te spyljen, makke Esther van Toledo de winnende 2-3.
Troch de oerwinning bliuwt Drachtster Boys op it fjirde plak stean. De bêste fjouwer teams pleatse harren foar de play-offs.
Avanti thús ûnderút
Avanti kaam yn Stiens foar it skoft op efterstân tsjin Exstudiantes út Zwolle. Dêrnei soargen Marije de Boer (twa goals) en Si Shut Hau foar in foarsprong fan 3-1 foar Avanti. Dat koenen de Stienzers lykwols net folhâlde. Nei in mindere faze wie it alwer gau 3-3 en úteinlik pakte Exstudiantes sels noch de oerwinning.
Fryske derby
Nije wike spylje de twa Fryske teams yn Drachten tsjin inoar. Dat is de foarlêste reguliere kompetysjewedstriid.


description: Jong Cambuur hat moandeitejûn mei 4-1 wûn fan Jong Heracles út Almelo. De Ljouwerters giene de rêst yn mei in foarsprong. Dat begûn mei in eigen goal fan H

title: Jong Cambuur stjoert Jong Heracles mei ferlies nei hûs


title: GrienLinks wol aksjeplan om húsdoktertekoart oan te pakken

maintext:
De steatefraksje fan GrienLinks wol dat der aksje ûndernaam wurdt tsjin it húsdoktertekoart yn Fryslân. Yn it telefyzjeprogramma Radar wie moandeitejûn omtinken foar it grutte húsdoktertekoart yn Fryslân. Yn de stêd Ljouwert is dit sa grut, dat de measte praktiken in pasjintestop hawwe. Fraksjefoarsitter Retze van der Honing sprekt fan in krisissituaasje, dy't sa gau as mooglik oplost wurde moat. Hy freget de provinsje dêrom om opheldering.
Fraksjefoarsitter Retze van der Honing: "Dat der in húsdoktertekoart is yn ús provinsje is net nij, spitigernôch. Mar it wurdt hieltyd slimmer. Guon húsdokters kinne amper mei pensjoen om't der gjin opfolgers binne. Der is planút sprake fan in krisissituaasje en dat kin sa net langer. De haadferantwurdlikheid leit hjiryn net by de provinsje, mar by de soarchfersekerders en de gemeenten. De provinsje hat lykwols yn septimber tasein ek mei in aksjeplan te kommen en wy wolle witte hoe't it dêrmei is. It is wichtich sa gau mooglik aksje te ûndernimmen."


title: Gjin wenningen út buorgemeenten nei Eaststellingwerf

maintext:
De kâns dat de gemeente Eaststellingwerf hûzen bouwe sil dy't troch de provinsje tawiisd binne oan buorgemeenten, is lyts. Eaststellingwerf krijt ynkoarten mooglik te meitsjen mei in boustop, om't it maksimaal oantal tawiisde nijbouwenningen foar de kommende jierren al yn de planning stiet om boud te wurden. Hjirtroch ûntstiet der in lange wachtlist fan minsken dy't ek bouwe wolle, mar dat noch net meie.
Buorgemeenten wolle yn de takomst wol sjen nei de tawizing fan in grutter tal nijbouwenningen yn Eaststellingwerf, mar dat mei net ten koste gean fan de nijbou yn de eigen gemeente.


title: Harkemase Boys ferliest op eigen fjild fan DVS'33

maintext:
Op it eigen Sportpark De Bosk hat Harkemase Boys sneontemiddei yn de tredde difyzje ferlern fan DVS'33. It waard 0-1 foar de gasten út Ermelo.
DVS'33 kaam yn de iepeningsfaze op foarsprong troch in goal fan Gökhan Yasar. Nei 1-0 foar DVS'33, ûntsnapten de Boys yn it earste kertier noch in oantal kear oan in gruttere efterstân. Dêrnei kaam Harkemase Boys wat better yn de wedstriid en krige it in oantal kânsen. Betiid yn de twadde helte krige Berwout Beimers dé kâns op de lykmakker, mar skeat krekt oer. De Harkiten bleaune dêrnei sterk en krigen ferskate kânsen, mar kamen net ta skoaren.


title: FIDEO: Fuortbestean lesprojekt Lyts Tolsum op losse skroeven

maintext:
It unike lesprojekt fan soarch- en learbuorkerij Lyts Tolsum by Tsjom stiet op losse skroeven. Fan de tweintich bern dy't der binne, krije der seis yndividueel les. De faak autistyske bern mei gedrachsproblemen wurde allinnich by Lyts Tolsum sa yntinsyf begelaat dat se in diploma helje. Mar de gemeenten, dêr't de bern wenje, wolle nei dit skoaljier gjin jild mear jaan foar de lessen. Neffens harren is it jild, dat útjûn wurdt oan ûnderwiis, bedoeld foar soarch.
De soargen oer it fuortbestean liede ta útfal fan eksamenkandidaten en ta stress by bern en begelieders.


title: Trainer Hake bliid en ferromme: "Tot hier en niet verder"

maintext:
By trainer René Hake oerhearsket it gefoel fan blydskip nei de 2-1 oerwinning fan Cambuur op Almere fan freedtejûn. Diels is Hake ek ferromme, omdat Cambuur al in tal wedstriden net wûn hat en neffens him ek net goed spile. Yn de wedstriid tsjin Almere wie it spul by fleagen better, mar better spylje yn fazes is net genôch. Yn de rin fan earste helte seachst de goal fan de tsjinpartij oankommen, seit Hake. Cambuur hie ûnnedich balferlies. Echt grut gefaar hat der net west. By de tsjingoals seachst de fertwifeling en it apatyske taslaan en dan komt de ploech ûnnedich op 1-0 achter te stean. "Dan ben je tegen jezelf aan het voetballen." In de earste helte helte waard it hieltyd minder. Se leauden der net mear yn, seit Hake. Mar tagelyk kaam der ek in reaksje. "Tot hier en niet verder."
Dêrnei spile Cambuur in behoarlike twadde helte. Se twongen ôf dat der mear romte ûntstie. Neffens Hake fertsjinje de spilers in grut komplimint dat se op dizze wize de oerwinning derút sleept hawwe. Justin Mathieu makke it winnende doelpunt. "Ik had hem vrij liggen, zag de keeper achterin en schoot gewoon. We snakken al een aantal weken naar een overwinning. Het is steeds net niet", seit Mathieu.
Justin is in spiler dy't it kin, seit trainer René Hake. Allinnich moat er der noch mear fan oertsjûge wêze dat er it kin. Yn de earste helte wie Mathieu ûnsichtber. Hy moast mear bringe. Dat hawwe wy yn de rêst oan him frege en yn de twadde helte seach Hake him groeien. De oerwinning tsjin Almere thús is belangryk foar de play-offs.


title: Ynformaasjejûn oer wach wêze op online kriminaliteit

maintext:
It bedriuwslibben moat alerter wêze op online kriminaliteit. Om mear omtinken te freegjen foar cybercrime organisearret it Ljouwerter bedriuwsferiening De Zwette tiisdei dêrom in ynformaasjejûn oer dat tema. Yn gearwurking mei studinten fan ROC Friese Poort fertelle ferskate professionals oer de gefaren, dy't der online op 'e loer lizze.
Oanwêzigen krije net allinnich tips oer hoe't se har op technysk gebiet better beskermje kinne, mar ek tips oer hoe't se har eigen online gedrach, op it wurk én thús, feroarje kinne.


title: Famke fan 12 jier trappearre op stellerij iPhone

maintext: In 12-jierrich famke is moandeitemiddei by winkelpark De Centrale yn Ljouwert trappearre op it stellen fan in iPhone. De plysje hat it famke oanhâlden en hat har âlden op de hichte steld fan de stellerij. It ûndersyk is noch geande.


title: FIDEO: Efter de skermen by treinfertragingen

maintext:
In trein dy't net rydt; in grutte frustraasje foar de reizger. Mar wat bart der yn sa'n situaasje efter de skermen?
Eltsenien is dan drok oan it wurk om alles op te lossen. Sa moatte de ekstra toerbussen foar de reizgers oeral en nearne wei komme. Arriva hat allinnich yn Fryslân al kontakt mei fjirtich ferskillende busbedriuwen dy't se helpe kin wannear't in trein útfalt. Dat komt om't de bussjauffeurs faak noch gewoan thússitte of just mei de bus op in hiel oar plak steane.
Planning omsmite
Dêrneist moatte ek de treinmasinisten sa gau as mooglik op it plak fan bestimming komme, om harren folgjende treinreis te meitsjen. Wannear't in masinist yn Snits stilstiet rjochting Ljouwert, kin dyjinge somtiden net op tiid wêze foar syn of har tsjinst nei Grins ta. Dan moat in oare masinist syn tsjinst oernimme, wêrtroch't wer in oar de tsjinst fan dy persoan oernimme moat. Sa kin der troch ien steuring in hiel soad omsmiten wurde moatte yn de planning.


title: UNIS Flyers mei winst nei finale iishockeybeker

maintext:
De UNIS Flyers hawwe har sneintejûn pleatst foar de finale fan de iishockeybeker. De Feanster iishockeyers wûnen yn it Belgyske Luik yn de twadde heale finale mei 5-2 fan de Bulldogs. Ofrûne freed pakte UNIS Flyers ek al de winst yn de earste wedstriid, troch de winst fan snein binne se no wis fan de finale.
Betide foarsprong
Al nei in minút makke Wurm it earste doelpunt foar de Flyers. Yn de fjirtjinde minút wie it Bezak dy't de Flyers op 0-2 sette. Krekt foar de ein fan de earste perioade wie it Bremer fan Luik dy't de oanslutingstreffer makke.
Rebûlje
Oan de ein fan de twadde perioade wreide UNIS Flyers de foarsprong út. It wie opnij Bezak dy't skoarde, dêrmei kamen de Feansters op 1-3. Yn de lêste perioade makken Demelinne en Den Edel al gau de 1-4 en de 1-5. Yn 'e slotfaze fan it duel wie der noch wat rebûlje en koe Bremer noch ien doelpunt foar de Bulldogs meitsje.
Yn de finale treft UNIS Flyers de iishcokeyers fan Hijs Hokij út Den Haag.


title: Dokkumer iisfontein net earder klear as fan 't simmer

maintext:
De fontein dy't Dokkum krijt yn it ramt fan Kulturele Haadstêd is nei alle gedachten net earder earder klear as fan 't simmer.
De iisfontein is dreech te meitsjen, omdat it net om in gewoane fontein giet. Wêr't dy normaal wetter spuitsje, foarmet dy fan Dokkum wurkjende iislagen. En it is lestich om in technyk te betinken wêrby't de fontein it ûnder alle waarsomstannichheden docht, sûnder dat it te folle enerzjy kostet.
Alle oare fonteinen fan it Eleven Fountains-projekt fan Kulturele Haadstêd wurde op 18 maaie yn gebrûk naam. Dokkum docht wol mei oan de festiviteiten dêr omhinne.